
ACTA APOSTOLICAE SEDIS 


COMMENTARIUM OFFICIALE 


ACTA PP. XII 


LITTERAE ENCYCLICAE 


AD VENERABILES FRATRES PATRIARCHAS, PRIMATES, ARCHIEPISCOPOS, 
EPISCOPOS ALIOSQUE LOCORUM ORDINARIOS, PACEM ET COMMUNIO- 
NEM CUM APOSTOLICA SEDE HABENTES: DE CULTU SACRATISSIMI 
CORDIS IESU. 

PIUS PP. XII 
VENERABILES FRATRES 
SALUTEM ET APOSTOLICAM BENEDICTIONEM 


« Haurietis aquas in gaudio de fontibus Salvatoris ».' Haec 
verba, quibus Isaias propheta significantibus imaginibus usus 
multiplicia illa atque uberrima Dei munera vaticinabatur, quae 
erat christiana aetas allatura, haec verba, dicimus, sponte 
menti succurrunt Nostrae, dum centesimum exeuntem annum 
recolimus, ex quo Decessor Noster imm. rec. Pius IX, votis 
libenter concedens, e catholico terrarum orbe delatis, Festum 
Sacratissimi Cordis Iesu in universa Ecclesia celebrari man- 
davit. 27 

Nullo siquidem modo caelestia illa munera enumerari 
queunt, quae cultus, Sanctissimo Cordi Iesu tributus, in chri- 
stifidelium animos perfundit, eos purificans, superno recreans 
solacio, ad omnesque adipiscendas excitans virtutes. Quam- 


21 — Acta, vol. XXIII, n. 7. — 31-5-1956. 

obrem sapientissimae Iacobi Apostoli sententiae memores: 
« Omne datum optimum et omne donum perfectum desursum 
est, descendens a Patre luminum »,’ Nos iure meritoque hoc 
in eodem cultu, qui incensior usque ubique terrarum viget, 
inaestimabile cernimus donum, quod Incarnatum Verbum 
Divinusque Servator noster, utpote unus inter Caelestem Pa- 
trem humanumque genus gratiae veritatisque Mediator, Ec- 
clesiae impertiit, mysticae Sponsae suae, postremo horum sae- 
culorum cursu, quo tantos eadem exantlare labores difficulta- 
tesque eluctari debuit. Quo quidem inaestimabili dono Ecclesia 
fruens incensiorem potest erga Divinum Conditorem suum 
patefacere caritatem, atque ampliore quodam modo hortatio- 
nem illam ad effectum deducere, quam Evangelista Ioannes 
ab ipso Iesu Christo prolatam refert: « In novissimo autem 
die magno festivitatis stabat Iesus, et clamabat dicens: Si quis 
sitit, veniat ad me et bibat qui credit in me. Sicut dicit Scrip- 
tura, flumina de ventre eius fluent aquae vivae. Hoc autem 
dixit de Spiritu, quem accepturi erant credentes in eum ».° 
lis profecto qui Iesum loquentem audiebant, haud difficile erat 
haec verba, quibus ipse « aquae vivae » fontem pollicebatur e 
suo sinu oriturum, ad sacrorum effata vatum referre Isaiae, 
Ezechielis et Zachariae Regnum Messianicum vaticinantium 
itemque ad typicam illam petram, ex qua, a Moyse percussa, 
aqua mirandum in modum prosilivit.* 

Divina caritas primum ducit ortum ex Spiritu Sancto, qui 
Amor est personalis tam Patris quam Filii in augustae Trinitatis 
sinu. Meritissimo igitur gentium Apostolus, quasi Iesu Christi 
verbis resonans, caritatis effusionem in credentium animos huic 
Amoris Spiritui attribuit: « Caritas Dei diffusa est in cordibus 
nostris per Spiritum Sanctum, qui datus est nobis ».° 


* Jac. I, 17. 

3 Ioan. VII, 37-39. 

‘ Cfr. Is. XII, 3; Ez. XLVII, 1-12; Zacu. XIII, 1; Ex. XVII, 1-7; Num. XX, 
7-13; I Cor. X, 4; Apoc. VII, 17; XXII, 1. 

5 Rom. V, 5. 

Arctissimus hic nexus, quem Sacra Eloquia inter divinam 
caritatem, quae in christianorum animis exardescat oportet, 
ac Spiritum Sanctum intercedere asseverant —- qui quidem per 
se Amor est -- luculenter nobis omnibus demonstrat, Venera- 
biles Fratres, intimam naturam ipsam illius cultus, qui Sacra- 
tissimo Iesu Christi Cordi adhibendus est. Etenim, ut prorsus 
constat hunc cultum, si peculiarem eius naturam consideremus, 
excellentissimum esse religionis actum, quatenus plenam et: 
absolutissimam se devovendi et consecrandi voluntatem a nobis 
postulet Divini Redemptoris amori, cuius vulneratum Cor vi- 
vax est index et signum; ita constat pariter, quin immo altiore 
quodam modo, hunc eundem cultum id potissimum prae se 
ferre, ut Divinum Amorem amore nostro redamemus. Siquidem 
tantummodo ex caritatis vi id consequitur ut hominum animi 
Superni Numinis dominio plene perfecteque obtemperent, cum 
nempe amoris nostri affectus divinae voluntati ita haereat, ut 
veluti aliquid unum fiat, secundum illud: « Qui adhaeret Do- 
mino, unus spiritus est ».° 


Verumtamen, quamquam Ecclesia Sacratissimi Cordis Iesu 
cultum tanta semper in aestimatione habuit et habet, ut eum 
ubique gentium vigere et in populos christianos quovis modo 
propagari curet, itemque adversus Naturalismi et Sentimen- 
talismi, ut aiunt, commenta omni ope eum tutari enitatur, 
nihilo secius valde dolendum est, praeteritis temporibus ac 
nostra quoque aetate, nobilissimum hunc cultum non in eodem 
honoris aestimationisque loco esse apud christianos nonnullos, 
atque interdum apud eos etiam, qui se catholicae religionis 
adipiscendaeque sanctitatis studio animatos esse profiteantur. 

« Si scires donum Dei ».’ Hisce verbis, Venerabiles Fratres, 


* I Gor. VI, 17. 
7 Toan. IV, 10. 

Nos, qui arcano Dei consilio sacri illius fidei pietatisque the- 
sauri, quem Divinus Redemptor Ecclesiae suae concredidit, 
custodes et dispensatores electi sumus, eos universos pro officii 
Nostri conscientia admonemus; qui quidem filii Nostri, quam- 
vis Sacratissimi Cordis Iesu cultus, quasi de erroribus homi- 
numque neglegentia triumphantis, Mysticum suum Corpus per- 
vaserit, attamen praeiudicatis adhuc opinionibus aguntur, atque 
eo usque interdum procedunt, ut eum spiritualibus Ecclesiae 
humanique generis necessitatibus, nostra hac aetate instantio- 
ribus, minus aptum, ne dicamus detrimentosum, existiment. 
Haud desunt enim qui, cum primariam ipsam huius cultus na- 
turam peculiaribus variisque pietatis formis implicent atque 
exaequent, quas Ecclesia probat ac fovet, sed non iubet, eum 
putent quasi aliquid additicium, quod singuli, pro suis cuius- 
que libitis, adhibere possint; ac sunt etiam qui autument hunc 
eundem cultum onerosum esse atque iis praesertim nullius vel 
modicae utilitatis, qui in Dei Regno militent praecipuo eo con- 
silio ducti, ut suis viribus, opibus suique temporis usura ad 
catholicam veritatem tuendam, tradendam propagandamque, 
ad christianam de re sociali doctrinam inculcandam, ad eosque 
religionis actus eaque opera provehenda allaborent, quae multo 
magis hodie necessaria ducant; ac denique non desunt qui tan- 
tum abest ut hunc cultum validum adiumentum iudicent ad 
christianos mores, cum in privata uniuscuiusque vita, tum in 
domestico convictu, recte conformandos renovandosque, ut 
eum potius cernant quasi quandam pietatem sensibus non 
mente animoque alitam, atque adeo potius mulieribus dignam, 
cum in eo aliquid videant excultis hominibus non satis con- 
sentaneum. 

Sunt etiam praeterea qui, cum considerent eiusmodi cultum 
paenitentiam, expiationem ceterasque virtutes potissimum po- 
stulare, quas « passivas » vocant, utpote quae externos non edant 
fructus, eum aptum non aestiment ad spiritualem nostrorum 
temporum pietatem refovendam, quae ad apertam impensam- 

que actionem potius contendat necesse sit, ad catholicae fidei 
triumphum et ad strenuam tuitionem christianorum morum; 
qui quidem mores hodie, ut omnes norunt, fallacibus eorum 
commentis facile inficiuntur, qui ad quamlibet religionis for- 
mam se aeque habent, sublato in cogitando agendoque veri 
falsique discrimine, atque etiam materialismi athei et laicismi, 
ut aiunt, principiis misere inquinantur. 

Quis non videat, Venerabiles Fratres, opinationes eiusmodi 
a sententiis omnino discrepare, quas Decessores Nostri, Sacra- 
tissimi Cordis Iesu cultum comprobantes, ex hac veritatis 
cathedra publice ediderunt? Quisnam audeat inutilem esse 
minusve aptam aetati huic nostrae edicere pietatem illam, 
quam Decessor Noster imm. mem. Leo XIII esse asseveravit 
« probatissimam religionis formam »; et in qua validum haben- 
dum esse non dubitavit remedium iisdem ipsis medendis mailis, 
quae hodie quoque, ac procul dubio ampliore quodam acriore- 
que modo, singulos homines ac societatem universam excru- 
ciant atque sollicitant? « Haec, aiebat, quam cunctis suademus, 
cunctis est profutura devotio ». Atque haec monita hortamen- 
taque adiciebat, quae ad Sacratissimi etiam Cordis Iesu cul- 
tum spectant: « Hine vis illa malorum quae iamdiu insident, 
quaeque vehementer postulant, ut unius auxilium exquiratur, 
cuius virtute depellantur. Quisnam autem ille sit, praeter Iesum 
Christum Unigenitum Dei! “Neque enim aliud nomen est sub 
caelo datum hominibus, in quo oporteat nos salvos fieri”.* Ad 
illum ergo confugiendum, qui est via, veritas et vita ».° 

Neque minus probandum minusve aptum profitebatur esse 
hune cultum christianae pietati fovendae proximus Decessor 
Noster fel. rec. Pius XI, qui in Encyclicis datis Litteris scribe- 
bat: « In ea... pietatis forma nonne totius religionis summa 
atque adeo perfectioris vitae norma continetur, quippe quae et 
ad Christum Dominum penitus cognoscendum mentes condu- 


* Act. IV, 12. 
® Enc. Annum Sacrum, 25 Maii 1899: Acta Leonis, vol. XIX. 1900, pp. 71, 77-78 

cat expeditius et ad eundem vehementius diligendum pressius- 
que imitandum animos inflectat efficacius? »'° Nobis autem, 
haud minus quam Decessoribus Nostris, hoc veritatis caput 
perspectum probatumque est; et cum Summum Pontificatum 
suscepimus, ac Sacratissimi Cordis Iesu cultum apud christia- 
nos populos auspicato auctum esse et quasi triumphantem liben- 
tissimo animo vidimus, innumeros ex eodem in universam Ec- 
clesiam permanare fructus salutares gavisi sumus; idque pla- 
cuit iam in primis Encyclicis Litteris significare.’’ Qui quidem 
fructus per Nostri Pontificatus annos — non modo aerumnis 
rerumque angustiis, sed ineffabilibus etiam solaciis plenos — 
neque numero neque vi pulchritudineque deminuti sunt, sed 
potius adaucti; varia siquidem incepta feliciter orta sunt ad 
eundem cultum refovendum conducibilia, et ad nostrorum tem- 
porum necessitates quam maxime apta: consociationes dicimus 
mentis culturae, religioni ac beneficientiae provehendis; scripta 
typis edita, quae doctrinam de re historica, vel ascetica, vel 
mystica ad hanc causam pertinentem illustrarent; pia expia- 
tionis opera; atque illas nominatim incensissimae pietatis testi- 
ficationes, quas « Sodalitas ab Apostolatu orationis » edidit, qua 
praesertim auspice ac fautrice factum est ut domestici convic- 
tus, collegia, instituta atque interdum Nationes etiam Sacratis- 
simo Cordi Iesu consecrarentur; quibus quidem haud raro, 
datis hac de causa litteris, vel orationibus coram habitis, ac 
vel etiam nuntiis per radiophonicas undas transmissis, paterno 
animo-gratulati sumus.” 
Quamobrem, dum cernimus tam uberem salutarium aqua- 
rum copiam, hoc est caelestium superni amoris munerum, ex 
sacro Redemptoris nostri Corde exortam, innumeros Catholicae 
Ecclesiae filios, Divino afflante operanteque Spiritu, pervadere, 
facere non possumus quin, Venerabiles Fratres, paterno vos 


10 Enc. Miserentissimus Redemptor, 8 Maii 1928: A. A. S. XX, 1928, p. 167. 

4 Cfr. Enc. Summi Pontificatus, 20 Octob., 1939: A. A. S. XXXI, 1939, p. 415. 

% Cfr. A. A. S. XXXII, 1940, p. 276; XXXV, 1943, p. 170; XXXVII, 1945, 
pp. 263-264; XL, 1948, p. 501; XLI, 1949, p. 331. 

animo adhortemur, ut una Nobiscum summas tribuatis laudes 
gratesque agatis maximas bonorum omnium largitori Deo, haec 
Apostoli gentium geminantes verba: « Ei autem, qui potens est 
omnia facere superabundanter quam petimus aut intelligimus, 
secundum virtutem quae operatur in nobis, ipsi gloria in Ec- 
clesia, et in Christo Iesu, in omnes generationes saeculi saecu- 
lorum. Amen ».** Sed postquam debitas aeterno Numini persol- 
vimus grates, cupimus vos ac dilectissimos omnes Ecclesiae 
filios per Encyclicas has Litteras commonere, ut principia illa, 
quae ex Bibliis ac SS. Patrum et theologorum doctrina oriuntur, 
intentiore animo consideretis, quibus, quasi solidis fundamen- 
tis, Sacratissimi Cordis Iesu cultus innititur. Nobis enim per- 
suasissimum est tum solummodo, cum veritatis divinitus re- 
velatae lumine collustrati primariam altioremque huius cultus 
naturam penitus inspexerimus, tum solummodo, dicimus, in- 
comparabilem nos posse eius excellentiam eiusque exhaustam 
numquam caelestium munerum copiam recte pleneque existi- 
mare, atque adeo innumera ex eo parta beneficia pie meditantes 
contemplantesque, itidem posse primum exactum saeculum di- 
gne commemorare, ex quo Sacratissimum Cordis Iesu festum 
in universa Ecclesia celebrandum est. 

Ko igitur consilio ducti, ut christifidelium mentibus salu- 
taria praebeamus pascua, quibus enutriti facilius queant ve- 
ram huius cultus naturam penitius intellegere eiusque uberes 
percipere fructus, eas Nos Veteris Novique Testamenti paginas 
explanaturi sumus, quibus reveletur ac proponatur infinita Dei 
caritas erga hominum genus, quam quidem satis numquam 
introspicere poterimus; deinde vero earum commentationum, 
quas Ecclesiae Patres Doctoresque tradiderunt, praecipua li- 
neamenta opportune attingemus; ac postremo Nobis curae erit 
arctissimum illum nexum in sua luce ponere, qui inter pietatis 
formam, Divini Redemptoris Cordi tribuendam, et cultum in- 


18 Eph. III, 20-21. 

tercedit, qui eius amori ipsiusque Augustae Trinitatis amori 
debetur erga homines universos. Putamus enim, si modo nobi- 
lissimae huius pietatis formae praecipua, quibus eadem nititur, 
elementa luce illa collustrentur, quae ex Sacris Litteris et ex 
doctrina a maioribus tradita oritur, facilius christianos posse 
haurire « aquas in gaudio de fontibus Salvatoris »;'* hoc est 
peculiare gravitatis momentum satius existimare, quo cultus 
Sacratissimi Cordis Iesu pollet in Ecclesiae liturgia et in interna 
externaque vita actioneque eius; atque adeo posse quoque spi- 
rituales eos colligere fructus, quibus singuli queant suos salu- 
tariter renovare mores, ut christiani gregis Pastoribus in vo- 
tis est. 

Quo autem rectius omnes possint eam sententiae vim intel- 
legere, qua Veteris Novique Testamenti proponendi eclogarii 
praestant ad hunc cultum quod attinet, oportet omnino per- 
spectam habeant causam illam, qua Ecclesia cultum latriae 
tribuit Divini Redemptoris Cordi. Iamvero vobis profecto ex- 
ploratum est, Venerabiles Fratres, eiusmodi causam duplicem 
esse. Altera nempe, quae ad cetera quoque pertinet sacrosancta 
Iesu Christi corporis membra, eo principio innititur, quo novi- 
mus eius Cor, utpote nobilissimam humanae naturae partem, 
Divini Verbi Personae hypostatice coniungi; ideoque ei tri- 
buendum esse eundem adorationis cultum, quo Ecclesia Per- 
sonam ipsius Filii Dei Incarnati honorat. De veritate agitur 
catholica fide retinenda, cum iam in Oecumenicis Conciliis 
Ephesino et Constantinopolitano II** sollemniter sancita fuerit. 
Altera vero, quae peculiari modo ad Divini Redemptoris Cor 
pertinet, ac peculiari itidem ratione postulat latriae cultum 
eidem tribuendum, ex eo oritur quod Cor eius, magis quam 
cetera omnia eius corporis membra, immensae eius caritatis 
erga hominum genus naturalis index seu symbolus est. « Inest 


“ Is. XII, 3. 
18 Conc. Ephes., can. 8; cfr. Mansi, Sacrorwm Conciliorwm Ampliss. Collectio, IV, 
1083 C.; Cone. Const. II, can. 9; Cfr. ibid. IX, 382 E. 

in Sacro Corde, ut Decessor Noster imm. mem. Leo XIII ani- 
madvertebat, symbolum atque expressa imago infinitae Iesu 
Christi caritatis, quae movet ipsa nos ad amandum mutuo ».'* 

Haud dubium profecto est Sacros Libros numquam certam 
mentionem facere de peculiari venerationis amorisque cultu, 
physico Incarnati Verbi Cordi habito utpote symbolo incensis- 
simae eius caritatis. Quod profecto si aperte agnoscendum est, 
non tamen admirationem nobis inicere, neque ullo modo nos 
ad dubitandum adducere potest divinam erga nos caritatem, 
quae huius cultus est ratio princeps, cum in Vetere, tum in 
Novo Testamento talibus imaginibus praedicari atque incul- 
cari, quae animos vehementer commoveant. Quae quidem ima- 
gines, quandoquidem in Sacris Litteris iam proponebantur, 
quae adventum Filii Dei, hominis facti, praenuntiabant, idcirco 
possunt nobilissimi illius divini amoris signi et indicis auspi- 
cium considerari, hoc est sacratissimi adorandique Cordis Di- 
vini Redemptoris. 

Ad rem nostram quod attinet, haud necessarium esse puta- 
mus multa ex Veteris Testamenti libris proferre, qui veritates 
divinitus antiquitusque patefactas continent; sed esse satis 
ducimus in memoriam Foedus illud revocare inter Deum po- 
pulumque initum pacificisque victimis sacratum — cuius pri- 
mariam legem duabus tabulis incisam Moyses edidit*’ ac Pro- 
phetae interpretati sunt — pactum fuisse non modo supremi 
Dei dominii debitaeque hominum oboedientiae vinculis firma- 
tum, sed altioribus etiam amoris rationibus solidatum et ali- 
tum. Etenim populo etiam Israel suprema causa obtemperandi 
Deo non timor divinarum ultionum erat, quem tonitrua et ful- 
gura e Sinai montis vertice coruscantia ac prodeuntia iniciebat 
animis, sed potius debita erga Deum caritas: « Audi, Israel: 
Dominus Deus noster, Dominus unus est. Diliges Dominum 
Deum tuum ex toto corde tuo, et ex tota anima tua, et ex tota 


16 Cfr. Enc. Annum sacrum: Acta Leonis, vol. XIX, 1900, p. 76. 
17 Cfr. Ex. XXXIV, 27-28. 

tercedit, qui eius amori ipsiusque Augustae Trinitatis amori 
debetur erga homines universos. Putamus enim, si modo nobi- 
lissimae huius pietatis formae praecipua, quibus eadem nititur, 
elementa luce illa collustrentur, quae ex Sacris Litteris et ex 
doctrina a maioribus tradita oritur, facilius christianos posse 
haurire « aquas in gaudio de fontibus Salvatoris »;** hoc est 
peculiare gravitatis momentum satius existimare, quo cultus 
Sacratissimi Cordis Iesu pollet in Ecclesiae liturgia et in interna 
externaque vita actioneque eius; atque adeo posse quoque spi- 
rituales eos colligere fructus, quibus singuli queant suos salu- 
tariter renovare mores, ut christiani gregis Pastoribus in vo- 
tis est. 

Quo autem rectius omnes possint eam sententiae vim intel- 
legere, qua Veteris Novique Testamenti proponendi eclogarii 
praestant ad hunc cultum quod attinet, oportet omnino per- 
spectam habeant causam illam, qua Ecclesia cultum latriae 
tribuit Divini Redemptoris Cordi. Iamvero vobis profecto ex- 
ploratum est, Venerabiles Fratres, eiusmodi causam duplicem 
esse. Altera nempe, quae ad cetera quoque pertinet sacrosancta 
Iesu Christi corporis membra, eo principio innititur, quo novi- 
mus eius Cor, utpote nobilissimam humanae naturae partem, 
Divini Verbi Personae hypostatice coniungi; ideoque ei tri- 
buendum esse eundem adorationis cultum, quo Ecclesia Per- 
sonam ipsius Filii Dei Incarnati honorat. De veritate agitur 
catholica fide retinenda, cum iam in Oecumenicis Conciliis 
Ephesino et Constantinopolitano II** sollemniter sancita fuerit. 
Altera vero, quae peculiari modo ad Divini Redemptoris Cor 
pertinet, ac peculiari itidem ratione postulat latriae cultum 
eidem tribuendum, ex eo oritur quod Cor eius, magis quam 
cetera omnia eius corporis membra, immensae eius caritatis 
erga hominum genus naturalis index seu symbolus est. « Inest 


“ Is. XII, 3. 
18 Conc. Ephes., can. 8; cfr. Mansi, Sacrorum Conciliorum Ampliss. Collectio, IV, 
1083 C.; Conc. Const. II, can. 9; Cfr. ibid. IX, 382 E. 

in Sacro Corde, ut Decessor Noster imm. mem. Leo XIII ani- 
madvertebat, symbolum atque expressa imago infinitae Iesu 
Christi caritatis, quae movet ipsa nos ad amandum mutuo ».'* 

Haud dubium profecto est Sacros Libros numquam certam 
mentionem facere de peculiari venerationis amorisque cultu, 
physico Incarnati Verbi Cordi habito utpote symbolo incensis- 
simae eius caritatis. Quod profecto si aperte agnoscendum est, 
non tamen admirationem nobis inicere, neque ullo modo nos 
ad dubitandum adducere potest divinam erga nos caritatem, 
quae huius cultus est ratio princeps, cum in Vetere, tum in 
Novo Testamento talibus imaginibus praedicari atque incul- 
cari, quae animos vehementer commoveant. Quae quidem ima-- 
gines, quandoquidem in Sacris Litteris iam proponebantur, 
quae adventum Filii Dei, hominis facti, praenuntiabant, idcirco 
possunt nobilissimi illius divini amoris signi et indicis auspi- 
cium considerari, hoc est sacratissimi adorandique Cordis Di- 
vini Redemptoris. 

Ad rem nostram quod attinet, haud necessarium esse puta- 
mus multa ex Veteris Testamenti libris proferre, qui veritates 
divinitus antiquitusque patefactas continent; sed esse satis 
ducimus in memoriam Foedus illud revocare inter Deum po- 
pulumque initum pacificisque victimis sacratum — cuius pri- 
mariam legem duabus tabulis incisam Moyses edidit’’ ac Pro- 
phetae interpretati sunt — pactum fuisse non modo supremi 
Dei dominii debitaeque hominum oboedientiae vinculis firma- 
tum, sed altioribus etiam amoris rationibus solidatum et ali- 
tum. Etenim populo etiam Israel suprema causa obtemperandi 
Deo non timor divinarum ultionum erat, quem tonitrua et ful- 
gura e Sinai montis vertice coruscantia ac prodeuntia iniciebat 
animis, sed potius debita erga Deum caritas: « Audi, Israel : 
Dominus Deus noster, Dominus unus est. Diliges Dominum 
Deum tuum ex toto corde tuo, et ex tota anima tua, et ex tota 


16 Cfr. Enc. Annum sacrum: Acta Leonis, vol. XIX, 1900, p. 76. 
17 Cfr. Ex. XXXIV, 27-28. 

fortitudine tua. Eruntque verba haec, quae ego praecipio tibi 
hodie, in corde tuo »."* 

Haud miramur igitur si Moyses et Prophetae, quos iure me- 
rito Angelicus Doctor Electi Populi « maiores »** nominat, cum 
perspectum haberent totius Legis fundamentum esse in hoc 
amoris praecepto positum, rationes ac necessitudines omnes, 
quae inter Deum et Nationem suam intercederent, similitudi- 
nibus descripserint ex mutuo patris, filiorum, vel coniugum 
amore haustis, potius quam severis imaginibus ex supremo Dei 
dominio, vel ex debita omnium nostrum pavidaque servitute 
ductis. Itaque, ut exempla afferamus, Moyses ipse, cum cele- 
berrimum suum carmen caneret ob populum ab Aegypti servi- 
tute in libertatem vindicatum, cumque significare vellet id ex 
Dei virtute evenisse, has sententias similitudinesque edidit, 
quae animum valde commovent: « Sicut aquila provocans ad 
volandum pullos suos, et super eos volitans, expandit [Deus| 
alas suas, et assumpsit eum, atque portavit in umeris suis ».” 
At fortasse nullus alius ex sacris vatibus magis quam Oseas tam 
aperte, tam vehementer exprimit ac pandit amorem, quo Deus 
nullo non tempore populum suum prosequitur. In huius nempe 
Prophetae scriptis, qui inter ceteros minores Prophetas pressae 
orationis granditate excellit, talem erga Populum Electum Deus 
profitetur amorem, iustum nempe sancteque sollicitum, qualis 
est amor patris misericordis et amantis, vel sponsi, cuius honor 
offenditur. De caritate agitur, quae tantum abest ut imminua- 
tur vel deficiat ob proditorum perfidiam atque immania scelera, 
ut potius eadem pro merito quidem puniat, sed illa tantum de 
causa ut abalienatam infidamque sponsam atque ingratos filios, 
— nedum repudiet ac dimittat — expiet, purificet, ac renovatis 
confirmatisque amoris nexibus secum iterum coniungat: « Quia 
puer Israel, et dilexi eum; et ex Aegypto vocavi filium meum... 


18 Deut. VI, 4-6. 
1® Sum. Theol., II-II, q. 2, a. 7: ed. Leon., tom. VIII, 1895. p. 34. 
20 Deut. XXXII, 11. 

Et ego quasi nutritius Ephraim; portabam eos in brachiis meis, 
et nescierunt quod curarem eos. In funiculis Adam traham eos, 
in vinculis caritatis... Sanabo contritiones eorum, diligam eos 
spontanee, quia aversus est furor meus ab eis. Ero quasi ros; 
Israel germinabit sicut lilium, et erumpet radix eius ut Li- 
bani 

Haud dissimiles sententias effert Isaias Propheta, cum Deum 
ipsum ac Populum Electum quasi inter se hisce contrariis verbis 
colloquentes inducit: « Et dixit Sion: Dereliquit me Dominus, 
et Dominus oblitus est mei. Numquid oblivisci potest mulier 
infantem suum, ut non misereatur filio uteri sui? Et si illa 
oblita fuerit, ego tamen non obliviscar tui ».”” Neque minus 
animos commovent verba, quibus Cantici Canticorum auctor, 
coniugalis amoris imaginibus usus, mutuae caritatis vincula 
significanter describit, quibus Deus et ab eo dilecta Natio in- 
vicem coniunguntur: « Sicut lilium inter spinas, sic amica mea 
inter filias. ... Ego dilecto meo, et dilectus meus mihi, qui pasci- 
tur inter lilia. ... Pone me ut signaculum super cor tuum, ut 
signaculum super brachium tuum, quia fortis est ut mors di- 
lectio, dura sicut infernus aemulatio: lampades eius lampades 
ignis atque flammarum ».” 

Verumtamen tenerrimus hic, indulgens et patiens amor Dei, 
qui quamvis populum Israel sceleribus scelera adicientem de- 
dignetur, eum nihilo secius omnino numquam repudiat, vehe- 
mens utique elatusque videtur, sed praenuntians tantummodo 
auspicium fuit incensissimae illius caritatis, quam promissus 
hominibus Redemptor ex amantissimo Corde suo ad omnes 
pansurus erat, et quae dilectionis nostrae exemplar ac Novi 
Foederis fundamentum futura erat. Verum enim vero is tantum, 
qui Unigena Patris et Verbum caro factum « plenum gratiae 
et veritatis »** est, cum ad homines venisset peccatis innumeris 

% Os. XI, 1. 3-4; XIV, 5-6. 

Is. XLIX, 14-15. 


% Cant. II, 2; VI, 2; VIII, 6. 
Toan. I, 14. 

miseriisque oppressos, ex humana natura sua hypostatice cum 
Divina Persona coniuncta, humano generi potuit « fontem 
aquae vivae » aperire, quae aridam irrigaret terram uberrime, 
eamque florens fructuosumque viridarium efficeret. Quam qui- 
dem rem prorsus mirandam ob misericordissimum aeternumque 
Dei amorem eventuram esse iam hisce verbis quodammodo 
praenuntiare videtur Ieremias Propheta: « In caritate perpe- 
tua dilexi te; ideo attraxi te, miserans... Ecce dies venient, 
dicit Dominus, et feriam Domui Israel et Domui Iuda foedus 
novum. ... Hoc erit pactum, quod feriam cum Domo Israel post: 
dies illos, dicit Dominus: Dabo legem meam in visceribus eo- 
rum, et in corde eorum scribam eam, et ero eis in Deum, et 
ipsi erunt mihi in populum ...; quia propitiabor iniquitati eo- 
rum, et peccati eorum non memorabor amplius ».” 


II 


Attamen ex Evangeliis solummodo certum exploratumque 
habemus Novum Foedus inter Deum hominesque initum — 
cuius quidem pactum illud, quod Moyses inter populum Israel 
Deumque pepigerat, nihil aliud erat nisi symbolus et index, 
quem Ieremias praenuntiaverat Propheta — Novum Foedus 
dicimus id ipsum reapse esse, quod Incarnati Verbi opera, di- 
vinae gratiae conciliatrice, statutum effectumque est. Hoc Foe- 
dus incomparabili modo nobilius ac firmius idcirco habendum 
est, quod non, ut prius, hircorum et vitulorum sanguine, sed 
sacrosancto illius cruore sancitum est, quem eadem pacifica 
animalia rationis expertia iam praenuntiaverant: « Agnum Dei, 
qui tollit peccatum mundi ».* Etenim Christianum Foedus, 
multo magis quam antiquum, pactum se aperte demonstrat 
non servitute, non timore innixum, sed amicitia illa sancitum, 


3 Ter. XXXI, 3; 31. 33-34. 
*% Cfr. Ioan. I, 29; Hebr. IX, 18-28; X, 1-17. 

quae inter patrem et filios intercedat oportet, ac munificentiore 
divinae gratiae veritatisque effusione alitum ac roboratum, 
secundum illud Ioannis Evangelistae effatum: « Et de pleni- 
tudine eius nos omnes accepimus, et gratiam pro gratia. Quia 
lex per Moysen data est, gratia et veritas per Iesum Christum 
facta est ».”’ 

Qua quidem illius discipuli sententia, « quem diligebat Iesus, 
qui et recubuit in cena super pectus eius »,”* cum in ipsum 
mysterium infinitae Incarnati Verbi caritatis inducti simus, 
dignum, iustum, aequum et salutare esse videtur, Venerabiles 
Fratres, in suavissima eiusdem mysterii contemplatione ali- 
quantisper immorari, ut luce illa collustrati, quae ex Evangelio 
repercussa idem mysterium illuminat, nos quoque possimus id 
assequi et efficere votum, de quo gentium Apostolus ad Ephesios 
scribens loquitur: « Christum habitare per fidem in cordibus 
vestris, in caritate radicati et fundati, ut possitis comprehen- 
dere cum omnibus Sanctis quae sit latitudo, et longitudo, et 
sublimitas, et profundum; scire etiam supereminentem scientiae 
caritatem Christi, ut impleamini in omnem plenitudinem 
Dei 

Divinae Redemptionis Mysterium primaria ac naturali ra- 
tione mysterium amoris est: hoc est iusti amoris Christi erga 
caelestem Patrem, cui sacrificium Crucis, amanti oboedientique 
animo oblatum, uberrimam infinitamque satisfactionem de- 
fert ob culpas humani generis debitam: « Christus, ex caritate 
et oboedientia patiendc, maius aliquid Deo exhibuit quam exi- 
geret recompensatio totius offensae humani generis ».” Est 
praeterea mysterium misericordis amoris Augustae Trinitatis 
Divinique Redemptoris erga homines universos, qui quidem cum 
ad sua expianda scelera satis nullo modo valerent,” Christus 


27 Toan. I, 16-17. 
28 Toan. XXI, 20. 
29 Hph. III, 17-19. 
30 Sum. Theol., III, q. 48, a. 2: ed. Leon., tom. XI, 1903, p. 464. 
3 Cfr. Enc. Miserentissimus Redemptor: A. A. S. XX, 1928, p. 170. 

per haud investigabiles meritorum divitias, quas, pretiosissimo 
suo effuso sanguine, nobis acquisivit, illud amicitiae pactum 
inter Deum hominesque redintegrare ac perficere potuit, quod 
primum in terrestri Paradiso ob miserandum Adae casum, 
deinde vero ob innumera Populi Electi peccata violatum fuerat. 
ltaque Divinus Redemptor — utpote legitimus perfectusque Me- 
diator noster — cum, pro incensissima sua erga nos caritate, 
humani generis officia ac debita omnino divinis conciliaret iuri- 
bus, auctor profecto fuit ut miranda illa inter divinam iustitiam 
divinamque misericordiam conciliatio haberetur, quae salutis 
nostrae mysterium omnia prorsus transcendens constituit, de 
quo sapienter hisce verbis loquitur Angelicus Doctor: « Dicen- 
dum quod hominem liberari per passionem Christi, conveniens 
fuit et misericordiae et iustitiae eius. Iustitiae quidem, quia 
per passionem suam Christus satisfecit pro peccato humani 
generis: et ita homo per iustitiam Christi liberatus est. Mise- 
ricordiae vero, quia, cum homo per se satisfacere non posset 
pro peccato totius humanae naturae, Deus ei satisfactorem de- 
dit Filium suum. Et hoc fuit abundantioris misericordiae, quam 
si peccata absque satisfactione dimisisset. Unde dicitur: “ Deus, 
qui dives est in misericordia, propter nimiam caritatem suam, 
qua dilexit nos, cum essemus mortui peccatis, convivificavit 
nos in Christo ” ».” 

Ut tamen reapse possimus, quatenus mortalibus licet, « com- 
prehendere cum omnibus sanctis quae sit latitudo, et longitudo, 
et sublimitas, et profundum »* arcanae caritatis Incarnati 
Verbi erga caelestem Patrem hominesque peccatorum labe in- 
fectos, animadvertere oportet eius amorem non tantummodo 
spiritualem fuisse, ut Deum addecet, quatenus « Spiritus est 
Deus ».** Utique huius naturae fuit amor, quo Deus progenitores 
nostros Hebraeorumque populum dilexit; atque adeo humani, 


% Eph. II, 4; Sum. Theol., III, q. 46, a. 1 ad 3: ed. Leon., tom. XI, 1903, 
p. 436. 

% Eph. Ill, 18. 

* Toan. IV, 24. 

familiaris paternique amoris dictiones, quae in Psalmis, in 
Prophetarum scriptis, et in Cantico Canticorum leguntur, in- 
dices sunt significationesque verissimae sed spiritualis prorsus 
caritatis, qua Deus hominum genus prosequebatur; cum contra 
qui spirat ex Evangelio, ex Apostolorum litteris et ex Apoca- 
lypsis paginis amor, quae quidem Cordis Iesu Christi amorem 
describunt, non divinam solummodo caritatem, sed humanos 
etiam dilectionis sensus significat; quod profecto iis omnibus, 
qui catholico censentur nomine, certissimum est. Etenim Dei 
Verbum non ficticium inaneque corpus assumpsit, ut iam primo 
christiani nominis saeculo nonnulli haeretici asseverarunt, gra- 
vissimis hisce verbis a Ioanne Apostolo improbati: « Quoniam 
multi seductores exierunt in mundum, qui non confitentur 
Iesum Christum venisse in carnem: hic est seductor et antichri- 
stus »;** sed reapse humanam naturam, individuam, integram 
et perfectam, quae in purissimo Mariae Virginis sinu ex Spiritus 
Sancti virtute concepta est,** divinae Personae suae coniunxit. 
Nihil igitur ei defuit humanae naturae, quam sibi Dei Verbum 
copulavit; eam ipse profecto assumpsit nullo modo imminutam, 
nullo modo immutatam ad spiritualia et ad corporea quod at- 
tinet: hoc est intellegentia ac voluntate ditatam ceterisque in- 
ternis externisque cognoscendi facultatibus, itemque sensuum 
appetitu omnibusque naturalibus impulsionibus. Haec omnia 
Catholica docet Ecclesia utpote a Romanis Pontificibus et ab 
Oecumenicis Conciliis sollemniter sancita confirmataque: « To- 
tus in suis, totus in nostris »;*’ « perfectus in deitate et idem 
perfectus in humanitate »;°* « totus Deus homo, et totus homo 


Deus ».*° 
Quapropter cum nullo modo dubitari possit Iesum Christum 


35 JI Ioan. 7. 

36 Cfr. Luc. I, 35. 

37 §. Leo Maenus, Epist. dogm. « Lectis dilectionis tuae » ad Flavianum Const. 
Patr., 13 Iun., a. 449; cfr. P. LD. LIV, 763. 

88 Conc. Chaleed., a. 451; cfr. Mansi, Op. cit. VII, 115 B. 

39 §. Gevastus Papa, Tract. III: « Necessarium» de duabus naturis in Christo, 

verum adeptum esse corpus, omnibus, qui eidem proprii sunt, 
affectibus pollens, in quibus quidem ceteris omnibus amor prae- 
stat, nullum pari modo dubium esse potest eum physico no- 
stroque simili corde praeditum fuisse, cum sine excellentissimo 
hoc corporis membro, hominum vita, ad affectus etiam quod 
attinet, haberi non possit. Quamobrem Iesu Christi Cor, Divinae 
Verbi Personae hypostatice unitum, ob amorem etiam et ob 
ceteras affectuum impulsiones procul dubio palpitavit, quae 
tamen et cum humana voluntate, divinae caritatis plena, et 
cum ipso infinito amore, quem Filius cum Patre et cum Spiritu 
Sancto communicat, ita congruebant omnino et consonabant, 
ut numquam hos inter tres amores aliquid esset contrarium 
vel dissonans.*° 

Verumtamen Dei Verbum veram perfectamque naturam 
humanam assumpsisse sibi, et carneum sibi effinxisse confor- 
mavisseque cor, quod, haud minus quam nostrum, posset per- 
peti ac transfigi, id, dicimus, nisi in ea luce ponatur et consi- 
deretur, quae non modo ex unione hypostatica et substantiali 
elicitur, sed in ea etiam luce, quae ex humana Redemptione 
quasi eius complemento oritur, scandalo profecto ac stultitiae 
aliquibus esse potest, ut Christus cruci fixus reapse fuit Iudaeo- 
rum et ethnicorum genti.*’ Legitima enim catholicae fidei do- 
cumenta, cum Sacris Litteris omnino consonantia, nobis asse- 
verant Unigenam Dei Filium humanam naturam patibilem ac 
mortalem assumpsisse ea potissimum de causa, quod cruentum 
sacrificium e cruce pendens offerre cuperet, ut humanae sa- 
lutis operam consummaret. Quod ceteroquin gentium Apostolus 
hisce conceptis verbis edocet: « Qui enim sanctificat, et qui 
sanctificantur, ex uno omnes. Propter quam causam non con- 
funditur fratres eos vocare, dicens: Nuntiabo nomen tuum fra- 
tribus meis ... Et iterum: Ecce ego et pueri mei, quos dedit 


40 Cfr. S. THom., Sum. Theol., III, q. 15, a. 4; q. 18, a. 6: ed. Leon., tom. XI, 
1903, p. 189 et 237. 
“ Cfr. I Cor. I, 23. 

mihi Deus. Quia ergo pueri communicaverunt carni et san- 
guini, et ipse similiter participavit eisdem. ... Unde debuit per 
omnia fratribus similari, ut misericors fieret, et fidelis pontifex 
ad Deum, ut repropitiaret delicta populi. In eo in quo passus 
est ipse et tentatus, potens est et eis qui tentantur auxiliari».” 

Ac Sancti Patres, doctrinae divinitus patefactae veridici te- 
stes, illud optime animadverterunt, quod iam Paulus Apostolus 
clare satis asseruerat, divini nempe amoris mysterium cum 
Incarnationis, tum Redemptionis veluti principium esse ac ver- 
ticem. Etenim saepe luculenterque in eorum scriptis legitur 
Tesum Christum idcirco perfectam humanam naturam et ca- 
ducum fragileque corpus nostrum assumpsisse, ut sempiternae 
consuleret saluti nostrae, nobisque infinitum amorem suum, 
sensibilem etiam, apertissime manifestaret ac panderet. 

S. Iustinus, quasi Apostoli gentium voci resonans, haec 
scribit: « Natum enim ex ingenito et ineffabili Deo, Verbum 
adoramus et amamus; quandoquidem propter nos homo factus 
est, ut passionum nostrarum particeps factus medicinam illis 
faceret ».** Ac S. Basilius, in tribus Cappadociae Patribus pri- 
mus, veros simulque sanctos fuisse asseverat sensuum affectus 
in Christo: « Liquet Dominum naturales quidem affectus su- 
scepisse ad confirmationem verae nec phantasticae incarnatio- 
nis; vitiosos vero affectus, qui nostrae vitae puritatem coinqui- 
nant, ut incontaminata divinitate indignos reiecisse ».** Pari- 
que modo Antiochenae Ecclesiae lumen, 8. Ioannes Chrysosto- 
mus fatetur sensuum motus, quibus Divinus Redemptor ob- 
noxius erat, clare patefecisse omnino integram eum humanam 
assumpsisse naturam: « Si enim nostrae non fuisset naturae, 
non a luctu semel et iterum correptus fuisset ».*° In Latinis 
autem Patribus eos libet memorare, quos hodie Ecclesia utpote 
maximos Doctores veneratur. Itaque S. Ambrosius sensibiles 


42 Hebr. II, 11-14; 17-18. 

4 Apol. II, 13: P. G. VI, 465. 

“ Fpist. 261, 3: P. G. XXXII, 972. 

45 In Ioann., Homil. 63, 2: P. G. LIX, 350. 

commotiones et affectus, quorum Incarnatum Dei Verbum ex- 
pers non fuit, ex hypostatica unione, quasi ex naturali principio 
oriri testatur: « Et ideo quia suscepit animam, suscepit et 
animae passiones; non enim Deus, eo quod Deus erat, aut tur- 
bari, aut mori potuisset ».“* Quibus quidem ex affectionibus 
S. Hieronymus praecipuum argumentum eruit Christum reapse 
humanam assumpsisse naturam: Dominus noster, ut verita- 
tem assumpti probaret hominis, vere quidem contristatus 
est.*” Sanctus autem Augustinus peculiari modo rationes illas 
animadvertit, quae inter Incarnati Verbi affectiones interce- 
dunt humanaeque Redemptionis finem: « Hos autem huma- 
nae infirmitatis affectus, sicut ipsam carnem infirmitatis hu- 
manae, ac mortem carnis humanae Dominus Iesus, non condi- 
tionis necessitate, sed miserationis voluntate suscepit, ut trans- 
figuraret in se corpus suum, quod est Ecclesia, cui caput esse 
dignatus est, hoc est, membra sua in sanctis et fidelibus suis; 
ut si cui eorum inter humanas tentationes contristari et dolere 
contingeret, non ideo se ab eius gratia putaret alienum; et non 
esse ista peccata, sed humanae infirmitatis indicia, tamquam 
voci praemissae concinens chorus, ita corpus eius ex ipso suo 
capite addisceret ».** Pressius, sed haud minus efficaciter hi, 
qui sequuntur, S. Ioannis Damasceni loci Ecclesiae doctrinam 
manifestam praeferunt: « Totum quippe me totus assumpsit, 
ac totus toti unitus est, ut toti salutem afferret. Nam alioquin 
non potuit sanari, quod assumptum non fuit ».** « Omnia igitur 
assumpsit, ut omnia sanctificaret ».*° 

Animadvertendum tamen est hos Sacrarum Litterarum Pa- 
trumque eclogarios, hisque similes non paucos quos non ret- 
tulimus, quamvis luculenter testentur Iesum Christum sen- 
suum commotionibus affectibusque fuisse praeditum, atque 


46 Ve fide ad Gratianum, II, 7, 56: P. L. XVI, 594. 
‘7 Cfr. Super Matth. XXVI, 37: P. L. XXVI, 205. 

48 Enarr. in Ps. LXXXVII, 3: P. DL. XX XVII, 1111. 
49 De Fide Orth. III, 6: P. G. XCIV, 1006. 

50 Ibid. III, 20: P. G. XCIV, 1081. 

idcirco humanam assumpsisse naturam ut sempiternae nostrae 
consuleret saluti, nihilo secius numquam hos eosdem affectus 
ad physicum cor eius ita referre, ut illud infiniti amoris eius 
symbolum aperte indicent. Atsi Evangelistae ceterique sacri 
scriptores Redemptoris nostri cor, vivax ac sentiendi facultate 
haud minus quam nostrum praeditum, et ob varios animi mo- 
tus et affectus duplicisque voluntatis eius caritatem flagrantis- 
simam, palpitans et micans manifesto non describunt, nihilo- 
minus divinum eius amorem ac sensuum commotiones, quae 
cum eo coniunguntur, saepe in sua luce ponunt: hoc est deside- 
rium, laetitiam, aegritudinem, timorem et iram, prouti ex eius 
ore, verbis, gestu manifestantur. Adorandi Servatoris nostri 
vultus praesertim index ac veluti speculum fidelissimum pro- 
fecto fuit eorum affectuum, qui cum animum vario modo com- 
moverent, quasi reciprocantes undae sanctissimum Cor eius 
attingebant ac pulsando excitabant. Etenim hanc etiam ad rem 
id valet, quod de humana psychologia et de iis quae inde 
consequuntur, Angelicus Doctor, communi experientia edoc- 
tus, animadvertit: « Perturbatio irae usque ad exteriora mem- 
bra perducitur; et maxime ad illa membra in quibus expres- 
sius relucet vestigium cordis, sicut in oculis et in facie et in 
lingua ».”* 

Quamobrem iure meritoque Incarnati Verbi Cor praecipuus 
consideratur index et symbolus triplicis illius amoris, quo Di- 
vinus Redemptor Aeternum Patrem hominesque universos con- 
tinenter adamat. Symbolus nempe est divini illius amoris, 
quem cum Patre et Spiritu Sancto communicat, sed qui tamen 
in ipso tantum, utpote in Verbo, quod caro factum est, per ca- 
ducum et fragile humanum corpus nobis manifestatur, quan- 
doquidem « in ipso inhabitat omnis plenitudo divinitatis cor- 
poraliter ».°*° Symbolus praeterea est incensissimae illius cari- 
tatis, quae, eius in animum infusa, humanam ditat Christi 


51 Sum. Theol., I-II, q. 48, a. 4: ed. Leon., tom. VI, 1891, p. 306. 
Ool. II, 9. 


q 
| Mes 
Pi. 
Fi 
PRS 
; 
| 
. 


328 Acta Apostolicae Sedis - Commentarium Officiale 


voluntatem, et cuius actus duplici scientia perfectissima collu- 
stratur et dirigitur, hoc est beata et indita vel infusa.** Ac de- 
nique — idque modo magis naturali ac directo — sensibilis 
quoque affectus symbolus est, cum Iesu Christi corpus, in sinu 
Virginis Mariae Spiritus Sancti opera formatum, sentiendi per- 
cipiendique vi polleat perfectissima, magis utique quam cetera 
omnia hominum corpora.” 

Cum nos igitur Sacra Eloquia et legitima catholicae fidei do- 
cumenta edoceant in sanctissimo Iesu Christi animo summam 
omnium vigere convenientiam et concordiam, eumque ad Re- 
demptionis nostrae finem assequendum triplicem amorem suum 
manifesto direxisse, idcirco patet meritissimo nos posse Divini 
Redemptoris Cor utpote significantem caritatis eius imaginem, 
Redemptionisque nostrae testem contemplari ac venerari, item- 
que mysticam veluti scalam, qua ad amplexum ascendamus 
« Salvatoris nostri Dei ».°* Quamobrem eius verba, actus, prae- 
cepta, rerum miracula, peculiarique modo opera illa, quae lu- 
culentius caritatem eius erga nos testantur — ut divinam insti- 
tutam Eucharistiam, ut acerrimos eius cruciatus eiusque mor- 
tem, ut nobis benigne concessam Sanctissimam eius Matrem, 
ut Ecclesiam pro nobis conditam, ac denique Spiritum Sanctum 
in Apostolos et in nos missum — haec, dicimus, omnia admi- 
remur oportet veluti triplicis eius amoris documenta; itemque 
oportet eius Sacratissimi Cordis pulsus amantissimo meditemur 
animo, quibus terrenae peregrinationis tempus ipse quasi metiri 
visus est, usque ad supremum momentum illud, quo, ut Evan- 
gelistae testantur, « clamans voce magna dixit: Consummatum 
est. Et inclinato capite, tradidit spiritum ».°* Tum eius Cordis 
palpitatio constitit ac desiit, eiusque sensibilis amor intermissus 
est usque dum ipse, triumphata morte, e sepulcro resurrexit. 


88 Cfr. Sum. Theol., III, q. 9, aa. 1-3: ed. Leon., tom. XI, 1903, p. 142. 

Postquam autem eius corpus, sempiternae gloriae statum adep- 
tum, Divini Redemptoris animo, mortis victoris, iterum coniunc- 
tum est, Cor eius Sacratissimum imperturbabili ac placido 
pulsu moveri numquam destitit nec desistet, eiusque triplicem 
amorem significare numquam pariter desinet, quo Dei Filius 
cum suo caelesti Patre devincitur et cum hominum communi- 
tate universa, cuius ipse pleno iure mysticum est caput. 


III 


Nunc vero, Venerabiles Fratres, ut ex piis hisce considera- 
tionibus uberes possimus salutaresque colligere fructus aliquan- 
tisper meditari ac contemplari libet multiplices Servatoris 
nostri Iesu Christi humanos divinosque affectus, quos quidem 
eius Cor per mortalis vitae cursum participando rettulit, ac 
nunc refert, aeternumque per aevum referet. Ex Evangelii prae- 
sertim paginis lux nobis affulget, qua collustrati ac roborati 
divini huius Cordis sacrarium ingredi possumus, unaque cum 
Apostolo gentium admirari « abundantes divitias gratiae [| Dei| 
in bonitate super nos in Christo Iesu ».°’ 

Una cum humano ac divino pulsatur amore adorandum Iesu 
Christi Cor, postquam Maria Virgo magnanimum illud verbum 
« Fiat » pronuntiavit, ac Dei Verbum, ut animadvertit Apo- 
stolus: « ingrediens mundum dicit: Hostiam et oblationem 
noluisti, corpus autem aptasti mihi; holocautomata pro peccato 
non tibi placuerunt. Tune dixi: Ecce venio; in capite libri 
scriptum est de me ut faciam, Deus, voluntatem tuam. ... In qua 
voluntate sanctificati sumus per oblationem corporis Christi 
semel ».°** Amore itidem commovebatur, humanae suae volun- 
tatis affectibus divinoque amori concordissimo, cum in Naza- 
rethana domo caelestia conserebat colloquia cum dulcissima 

Matre sua, et cum Iosepho putativo patre, cui oboediens labo- 
riosam praestabat operam in tignariorum fabrorum arte. Ac 
triplici illo, de quo diximus, amore exercebatur in diuturnis 
suis apostolicis peregrinationibus habendis; in innumeris pa- 
trandis miraculis, quibus vel mortuos ab inferis evocabat, vel 
omne genus aegrotis sanitatem impertiebat; in exantlandis 
laboribus; in sudore, fame, siti toleranda; in nocturnis vigiliis, 
quibus caelestem Patrem amantissime precabatur; in orationi- 
bus denique habendis et in parabolis proponendis explicandis- 
que; illis nominatim, quae de misericordia agunt, ut de drach- 
mate deperdito, de amissa ove, et de prodigo filio; quibus qui- 
dem in rebus et verbis, ut Gregorius Magnus animadvertit, 
ipsum Dei Cor manifestatur: « Disce Cor Dei in verbis Dei, ut 
ardentius ad aeterna suspires ».” 

Impensiore autem caritate Iesu Christi Cor permovebatur, 
cum ex ore eius verba eliciebantur incensissimum amorem spi- 
rantia. Ita, ut exempla proponamus, cum turbas defatigatas 
fameque afiectas cerneret, exclamabat: « Misereor super tur- 
bam »;° et cum Ierusalem dilectissimam urbem suam peccatis 
obcaecatam prospiceret, ideoque extremae destinatam ruinae, 
hoc effatum edebat : « Ierusalem, Ierusalem, quae occidis pro- 
phetas et lapidas eos qui ad te missi sunt, quoties volui congre- 
gare filios tuos, quemadmodum gallina congregat pullos suos 
sub alas, et noluisti!»*' Ob amorem autem erga Patrem suum, 
et ob sanctam indignationem palpitavit Cor eius, cum vidit 
sacrilegum commercium in Templo fieri, cuius violatores hisce 
verbis increpavit: « Scriptum est: Domus mea domus orationis 
vocabitur; vos autem fecistis illam speluncam latronum ».” 

At peculiari amore pavoreque commotum est Cor eius cum 
acerrimorum cruciatuum horam iam imminere prospexit, ac 
naturali motu ingruentibus doloribus ac morti repugnans, ex- 

clamavit: « Pater mi, si possibile est, transeat a me calix 
iste »;* invicto autem amore summaque aegritudine, cum a 
proditore osculo exceptus, hisce verbis eum allocutus est, quae 
extremum videntur misericordissimi Cordis eius invitamentum 
amico datum, qui impio, foedifrago obstinatissimoque animo 
eum carnificibus traditurus erat: « Amice, ad quid venisti? 
Osculo Filium hominis tradis? »;°* miseratione vero amoreque 
impensissimo, cum piis mulieribus sibi illacrimantibus, imme- 
ritum crucis supplicium subituro, dixit: « Filiae Ierusalem, 
nolite flere super me, sed super vos ipsas flete, et super filios 
vestros ...; quia si in viridi ligno haec faciunt, in arido quid 
fiet? »* 

Ac tandem Divinus Redemptor, ex cruce pendens, Cor 
suum sensit variis vehementibusque aestuare affectibus, hoc est 
amoris flagrantissimi, consternationis, misericordiae, incensis- 
simi desiderii, serenaeque requietis; quos quidem affectus haec 
effata significanter indicant: « Pater, dimitte illis; non enim 
sciunt quid faciunt »;°* « Deus meus, Deus meus, ut quid de- 
reliquisti me? »;*” « Amen dico tibi, hodie mecum eris in Pa- 
radiso »;°* « Sitio »;°* « Pater, in manus tuas commendo spiri- 
tum meum ».” 

Quisnam vero queat illos Divini Cordis pulsus, infiniti eius 
amoris indices, digne describere, quos iis temporis momentis 
edidit, cum maxima dona hominibus impertiit: hoc est semet 
ipsum in Eucharistiae Sacramento, Sanctissimam Matrem 
suam, ac sacerdotale nobiscum communicatum munus? 

Etiam antequam Ultimam Cenam cum discipulis suis man- 
ducaret, Christus Dominus, cum nosceret se instituturum esse 

Sacramentum Corporis et Sanguinis sui, cuius effusione Novum 
Foedus consecrandum erat, Cor suum senserat vehementibus 
excitari motibus, quos Apostolis hisce verbis significavit: « De- 
siderio desideravi hoc pascha manducare vobiscum, antequam 
patiar »;”* qui quidem motus vehementiores etiam procul dubio 
fuere, cum « accepto pane, gratias egit, et fregit, et dedit eis 
dicens : Hoc est Corpus meum, quod pro vobis datur, hoc facite 
in meam commemorationem. Similiter et calicem, postquam 
cenavit, dicens: Hic est calix novum testamentum in Sanguine 
meo, qui pro vobis fundetur ».” 

Merito igitur asseverari potest divinam Eucharistiam, ut- 
pote Sacramentum et Sacrificium, quorum alterum hominibus 
impertit, alterum vero ipsemet perpetuo immolat « ab ortu 
solis usque ad occasum »,” itemque sacerdotium dona profecto 
esse Sacratissimi Cordis Iesu. 

Cuius quidem Sacratissimi Cordis pretiosissimum quoque 
donum est, ut diximus, Maria Dei Mater alma, nostrumque 
omnium amantissima Mater. Quae enim Redemptoris nostri 
Genetrix fuit secundum carnem, eiusque socia in Hevae filiis 
revocandis ad divinae gratiae vitam, ea merito fuit totius hu- 
mani generis spiritualis salutata Mater. Quam ad rem S. Augu- 
stinus de ea scribit: « Plane mater membrorum Salvatoris, quod 
nos sumus quia cooperata est caritate, ut fideles in Ecclesia 
nascerentur qui illius capitis membra sunt ».” 

Atque incruento sui ipsius dono, sub specie panis et vini, 
Servator noster Iesus Christus adiungere voluit, tamquam prae- 
cipuum documentum intimae infinitaeque caritatis suae, cruen- 
tum Crucis Sacrificium. Qua quidem agendi ratione exemplum 
praebuit excelsae illius caritatis, quam quasi summam amoris 
metam discipulis suis proposuerat hisce verbis: « Maiorem hac 
dilectionem nemo habet, ut animam suam ponat quis pro ami- 


1 Luc. XXII, 15. 

7% Luc. XXII, 19-20. 

73 Mat. I, 11. 

% De sancta virginitate, VI: P. L. XL, 399. 


j i 
4 


Acta Pii Pp. XII 333 


cis suis ».’” Quamobrem Iesu Christi Filii Dei amor, per Gol- 
gothae Sacrificium, Dei ipsius amorem luculenter significanter- 
que patefacit: « In hoc cognoscimus caritatem Dei, quoniam 
ille animam suam pro nobis posuit; et nos debemus pro fratri- 
bus animam ponere ».”* Ac reapse Divinus Redemptor noster 
amore magis quam vi carnificum Cruci affixus est; eiusque vo- 
luntarium holocaustum supremum donum est, quod singulis 
hominibus impertiit secundum pressam illam Apostoli senten- 
tiam: « Dilexit me, et tradidit semetipsum pro me ».” 
Nullum igitur dubium esse potest sacratissimum Cor Iesu, 
cum sit, intima prorsus ratione, Incarnati Verbi vitae particeps, 
atque adeo veluti Divinitatis instrumentum assumptum fuerit, 
haud minus quam cetera humanae naturae membra, in divinae 
gratiae divinaeque omnipotentiae operibus exsequendis,”* legi- 
timum etiam immensae illius caritatis symbolum esse, qua per- 
motus Servator noster per suum profusum Sanguinem mysti- 
cum cum Ecclesia inivit matrimonium: « Per caritatem pro 
Ecclesia sibi in sponsam coniungenda passus est ».”° Ex vul- 
nerato igitur Redemptoris Corde Ecclesia, utpote Redemptionis 
Sanguinis administra, nata est, ex eodemque Sacramentorum 
gratia, ex qua Ecclesiae filii supernam vitam hauriunt, uber- 
rime profiuxit, ut in sacra Liturgia legimus: « Ex Corde scis- 
so Ecclesia Christo iugata nascitur. ... Qui Corde fundis gra- 
tiam ».*° De huius symboli ratione, quae ne antiquis quidem 
Patribus scriptoribusque ecclesiasticis ignota erat, Doctor Com- 
munis, quasi eorundem vocibus resonans, haec scribit: « Ex 
latere Christi fluxit aqua ad abluendum, sanguis autem ad 
redimendum. Et ideo sanguis competit sacramento Euchari- 
stiae, aqua autem sacramento Baptismi; qui tamen habet vim 

ablutivam ex virtute sanguinis Christi ».*' Quod heic de latere 
Christi scribitur, a milite vulnerato et aperto, idem de Corde 
eius dicendum est quod profecto lancea suo ictu attigit, quan- 
doquidem miles ea de causa eam vibraverat, ut de Iesu Christi 
cruci fixi morte certo modo constaret. Quamobrem Sacratissimi 
Cordis Iesu vulnus, iam mortali hac vita functi, per saeculo- 
rum decursum vivida imago est illius caritatis sponte editae, 
qua Deus Unigenam suum hominibus redimendis dedit, et 
qua Christus nos omnes tam vehementer adamavit ut semet 
ipsum pro nobis in Calvariae loco cruentam hostiam immola- 
ret: « Christus dilexit nos, et tradidit semetipsum pro nobis 
oblationem et hostiam Deo in odorem suavitatis ».” 

Postquam Servator noster ad caelum ascendit una cum cor- 
pore aeternae gloriae spendoribus ornato, seditque ad dexte- 
ram Patris, flagrantissimo amore, quo etiam Cor eius palpitat, 
Ecclesiam suam sponsam prosequi non desiit. In manibus 
siquidem, in pedibus et in latere fulgentia vulnerum signa prae- 
fert, quae triplicem ab se adeptam victoriam repraesentant, 
hoc est de daemone, de peccato, de morte; atque habet itidem 
in Corde suo, quasi in scrinio pretiosissimo repositos, immen- 
sos illos meritorum thesauros, triplicis eiusdem triumphi fruc- 
tus, quos redempto humano generi largiter impertit. Haec est 
veritas consolationis plena, quam Apostolus gentium hisce 
verbis asseverat: « Ascendens in altum captivam duxit capti- 
vitatem, dedit dona hominibus. ... Qui descendit, ipse est et 
qui ascendit super omnes caelos, ut impleret omnia ».” 

Spiritus Sancti donum, ad discipulos missi, primum est si- 
gnum perspicuum munificae caritatis eius post triumphalem 
ascensum-ad dexteram Patris. Siquidem post dies decem, Spi- 
ritus Paraclitus a caelesti Patre datus super eos descendit, in 
Cenaculo congregatos, secundum illud, quod in Ultima Cena 
promiserat: « Ego rogabo Patrem, et alium Paraclitum dabit 

vobis, ut maneat vobiscum in aeternum ».** Qui quidem Spi- 
ritus Paraclitus, cum sit mutuus Amor personalis, hoc est Patris 
erga Filium et Filii erga Patrem, ab utroque mittitur, ac spe- 
cies indutus quasi linguarum ignis in eorum animos infundit 
divinae caritatis copiam ceterorumque caelestium charismatum. 
Huius divinae caritatis infusio ab eo etiam Corde Servatoris 
nostri orta est, « in quo sunt omnes thesauri sapientiae et scien- 
tiae absconditi ».*° Est enim haec caritas Iesu Cordis eiusque 
Spiritus donum; qui quidem est Spiritus Patris et Filii, ex quo 
et Ecclesiae ortus et eius mirabilis propagatio panditur ad uni- 
versas ethnicorum gentes, quas idolorum cultus, fraternum 
odium, morum corruptio ac violentia foedaverant. Haec divina 
caritas est Cordis Christi eiusque Spiritus pretiosissimum do- 
num; quae Apostolis et Martyribus fortitudinem illam imper- 
tiit, qua roborati ad mortem usque, heroum more obitam, certa- 
verunt, ut Evangelii veritatem praedicarent effusoque sanguine 
testarentur; quae Ecclesiae Doctoribus studium incensissimum 
indidit catholicae fidei illustrandae tutandaeque; quae Confes- 
sorum virtutes aluit, eosque ad utilissima mirandaque excitavit 
opera suae ceterorumque saluti aeternae ac temporariae pro- 
futura; quae denique Virginibus suasit ut sponte iucundeque 
sensuum voluptatibus abstinerent, seseque omnino caelestis 
Sponsi amori consecrarent. Divinae huic caritati celebrandae, 
quae ex Incarnati Verbi Corde exundans, in omnium creden- 
tium animos Sancti Spiritus ope infunditur, gentium Aposto- 
lus illum victoriae hymnum edidit, qui Iesu Christi Capitis 
eiusque mystici corporis membrorum triumphum de iis omni- 
bus praedicaret, quae instaurandum inter homines Divinum 
amoris Regnum quovis modo praepedirent: « Quis ... nos se- 
parabit a caritate Christi? tribulatio? an angustia? an fames? 
an nuditas? an periculum? an persecutio? an gladius? ... Sed in 
his omnibus superamus propter eum qui dilexit nos. Certus 

sum enim quia neque mors, neque vita, neque angeli, neque 
principatus, neque virtutes, neque instantia, neque futura, ne- 
que fortitudo, neque altitudo, neque profundum, neque crea- 
tura alia poterit nos separare a caritate Dei, quae est in Christo 
Iesu Domino nostro ».** 

Nihil igitur vetat quominus sacratissimum Iesu Christi 
Cor adoremus, utpote particeps atque naturale ac significan- 
tissimum symbolum inexhaustae illius caritatis, qua Divinus 
Redemptor noster adhuc flagrat erga hominum genus. Illud 
siquidem, etsi mortalis huius vitae perturbationibus iam ob- 
noxium non est, vivit tamen ac palpitat, atque indissolubili 
modo cum Divini Verbi Persona, et in ipsa et per ipsam cum 
divina voluntate eius coniungitur. Quamobrem, cum Cor Chri- 
sti redundet divino humanoque amore, et cum omnium gra- 
tiarum thesaurorum praedives sit, quos Redemptor noster sua 
vita, suis cruciatibus suaque morte acquisivit, fons est profecto 
perennis illius caritatis, quam ipsius Spiritus effundit in omnia 
mystici sui corporis membra. 

Cor igitur Servatoris nostri imaginem quodammodo refert 
divinae personae Verbi, itemque duplicis naturae, humanae 
nempe divinaeque; atque in eo considerare possumus non modo 
symbolum sed etiam veluti summam totius mysterii nostrae 
Redemptionis. Cum sacratissimum Iesu Christi Cor adoramus, 
in ipso et per ipsum tum increatum Divini Verbi amorem, tum 
humanum pariter eius amorem ceterosque affectus atque vir- 
tutes adoramus, quandoquidem uterque amor Redemptorem 
nostruim permovit ad sese pro nobis universaque Ecclesia Sponsa 
sua immolandum, secundum Apostoli sententiam: « Christus 
dilexit Ecclesiam, et se ipsum tradidit pro ea, ut illam sanctifi- 
caret, mundans lavacro aquae in verbo vitae, ut exhiberet ipse 
sibi gloriosam Ecclesiam, non habentem maculam, aut rugam, 
aut aliquid huiusmodi, sed ut sit sancta et immaculata ».*’ 


%© Rom. VIII, 35. 37-39. 
87 Eph. V, 25-27. 


Acta Pii Pp. XII 337 


Ut Christus dilexit Ecclesiam, ita triplici eo amore, de quo 
diximus, eam adhuc impensissime adamat, qui quidem eum 
quasi advocatum * nostrum permovet, ut gratiam nobis et mise- 
ricordiam conciliet a Patre, « semper vivens ad interpellandum 
pro nobis ».** Preces, quae ex inexhausto eius amore eliciuntur 
et admoventur ad Patrem intermittuntur numquam. Ut « in 
diebus carnis suae »,°° ita nunc in Caelis triumphans, Caelestem 
Patrem haud minore efficacitate adprecatur; eique, qui « sic 
dilexit mundum, ut Filium suum Unigenitum daret; ut omnis 
qui credit in eum non pereat, sed habeat vitam aeternam »,” 
Cor suum ostendit vivum, et quasi sauciatum impensioreque 
aestuans amore, quam cum exanimum Romani militis lancea 
vulneratum est: « Propterea vulneratum est (Cor tuum), ut per 
vulnus visibile vulnus amoris invisibile videamus ».” 

Haud dubium igitur est caelestem Patrem, « qui etiam pro- 
prio Filio suo non pepercit, sed pro nobis omnibus tradidit 
illum »,** a tanto Advocato tam vehementi amore rogatum, per 
eum nullo non tempore uberem demissurum esse in homines 
universos divinarum gratiarum copiam. 


IV 


Voluimus, Venerabiles Fratres, per summa lineamenta vobis 
christianoque populo proponere intimam Sacratissimi Cordis 
Tesu cultus naturam perennesque divitias, quae ex eo oriuntur, 
prouti ex doctrina divinitus patefacta, quasi ex primario fonte 
panduntur. Putamus autem animadversiones has Nostras, quae 


88 Cfr. I Ioan. II, 1. 

89 Hebr. VII, 25. 

90 Hebr. V, 7. 

1 Toan. III, 16. 

* S. BONAVENTURA, Opusc. X: Vitis mystica, c. III, n. 5; Opera Omnia. Ad 
Claras Aquas (Quaracchi) 1898, tom. VIII, p. 164; cfr. S. THom., Sum. Theol., III, 
q. 54, a. 4: ed. Leon., tom. XI, 1903. p. 513. 

% Rom. VIII, 32. 

Evangelii luce collustrantur, in comperto posuisse hunc cultum 
nihil aliud, ad summam quod pertinet, esse nisi Incarnati Verbi 
divini humanique amoris cultum, atque etiam nisi illius amo- 
ris cultum, quo caelestis quoque Pater et Spiritus Sanctus pec- 
catores homines prosequuntur; nam, ut Angelicus docet, Augu- 
stae Trinitatis caritas humanae Redemptionis principium est, 
quatenus in humanam Iesu Christi voluntatem, et in adoran- 
dum Cor eius uberrime exundans, eum eadem caritate permo- 
tum induxit ad suum sanguinem profundendum, ut nos a pec- 
cati captivitate redimeret:** « Baptismo habeo baptizari, et 
quomodo coarctor usquedum perficiatur ».*° 

Persuasum igitur habemus cultum, quo amorem Dei et Jesu 
Christi erga hominum genus prosequimur per augustum si- 
gnum transverberati Cordis Redemptoris cruci affixi, num- 
quam fuisse a fidelium pietate plane alienum, quamvis clara 
luce innotuerit ac miro quodam modo in Ecclesia quoquover- 
sus sit propagatus temporibus a nostris non ita remotis, maxime 
postquam divinum hoc arcanum Dominus ipse quibusdam fi- 
liis suis, supernorum munerum copia donatis, privatim pate- 
fecerat, quos etiam nuntios ac praecones eiusdem sibi ele- 
gerat. 

Re enim vera nullo non tempore fuerunt homines Deo prae- 
cipue devoti, qui, Almae Deiparae, Apostolorum, insignium 
Ecclesiae Patrum exempla secuti, adversus sanctissimam Chri- 
sti naturam humanam, et praesertim erga vulnera, quibus eius 
corpus in salutari cruciatuum perpessione fuit dilaceratum, 
cultum adorationis, gratiarum actionis et amoris adhibuerunt. 

Praeterea, nonne verbis ipsis: « Dominus meus, et Deus 
meus »,** quae Thomas Apostolus effatus est, quaeque ex in- 
credulo in fidei sectatorem eum mutatum esse significavere, 
haud dubia continetur professio fidei, adorationis et amoris, e 


* Cfr. Sum. Theol., III, q. 48, a. 5: ed. Leon., tom. XI, 1903, p. 467. 
* Luc. XII, 50. 
* Toan. XX, 28. 

vulnerata Domini humana natura ad maiestatem divinae Per- 
sonae emergens! 

Quodsi transfixo Servatoris Corde homines semper vehemen- 
tius sunt adacti ad excolendum infinitum eius amorem, quo 


mortalium genus complectitur, quandoquidem cuiusvis aetatis 


christifidelibus verba Zachariae prophetae, a Ioanne Evange- 
lista ad Iesum cruci affixum translata, dicta sunt: « Videbunt 
in quem transfixerunt »,”’ est tamen fatendum non nisi paula- 
tim ac progressione quadam idem Cor peculiaris cultus obse- 
quiis esse ornatum, quasi imaginem amoris humani et divini 
in Verbo Incarnato insidentis. 

Perstringere autem volentibus huiusce cultus insignes quasi 
gradus per temporum, si pietatem spectes, ordines, statim no- 
mina occurrunt quorundam, qui, hac in re praecipuam famam 
adepti, tamquam antesignani habendi sunt religionis formae, 
quae privatim atque pedetemptim in religiosis sodalitatibus ma- 
gis magisque invalescebat. Ut exempla afferamus, de hoc Sacra- 
tissimi Cordis Iesu cultu firmando magisque in dies provehendo 
bene meruerunt S. Bonaventura, S. Albertus Magnus, 8. Ger- 
trudis, 8. Catharina Senensis, B. Henricus Suso, 8. Petrus Ca- 
nisius, 8S. Franciscus Salesius. S. Ioannes Eudes auctor fuit 
primi officii liturgici, honori Sacratissimi Cordis Iesu celebrandi, 
cuius quidem sollemne festum, multis Episcopis Galliae pro- 
bantibus, die xx mensis Octobris anno MDCLXxu primum per- 
actum est. At potissimum profecto locum in iis, qui nobilis- 
simum hoc religionis genus promoverunt, obtinet S. Marga- 
rita Maria Alacoque, quae, B. Claudio de la Colombiere, pieta- 
tis magistro ipsius, adiutricem praebente operam, id, praeclaro 
studio incensa, est assecuta, ut huiusmodi cultus ratio tot aucta 
incrementis, non sine magna christifidelium admiratione, con- 
stitueretur, atque, amoris et satisfactionis proprietatibus insi- 
gnis, a ceteris distingueretur pietatis christianae formis.”* 


Toan. XIX, 37; Cfr. Zacu. XII, 10. 
*® Cfr. Litt. Enc. Miserentissimus Redemptor: A. A. S. XX, 1928, pp. 167-168. 

Satis est hanc memoriam illius aetatis, qua hic Sacratissimi 
Cordis Iesu cultus augescebat, repetere, ut plane intellegamus 
mirabilem eius progressionem esse ex eo profectam quod cum 
natura christianae religionis omnino congrueret, quippe quae 
esset religio amoris. Cultum ergo huiusmodi non inde exor- 
dium sumpsisse dicendum est, quod a Deo sit privatim patefac- 
tus, neque repente in Ecclesia exstitisse; sed e fide vivida fer- 
vidaque sponte effloruisse pietate, qua homines, supernis cu- 
mulati muneribus, in adorandum Redemptorem et gloriosa 
eius vulnera erant affecti, immensi amoris eiusdem quasi te- 
stimonia perfringentia animos quam maxime. Proinde, ut patet, 
ea, quae S. Margaritae Mariae revelata sunt, nihil novi doctrinae 
catholicae attulerunt. Earum autem momentum in eo est, quod 
Christus Dominus — Sacratissimum Cor suum ostendens — 
modo extraordinario et singulari mentes hominum ad mysterium 
amoris misericordissimi Dei erga genus humanum contemplan- 
dum colendumque advocare voluit. Hac siquidem peculiari 
manifestatione Christus Cor suum expressis ac repetitis verbis 
indicavit tamquam symbolum, quo homines ad cognitionem et 
agnitionem amoris sui allicerentur; simulque tamquam signum 
et pignus constituit misericordiae et gratiae pro Ecclesiae ne- 
cessitatibus nostrorum temporum. 

Praeterea hunc cultum ex ipsis christianae doctrinae dima- 
nare principiis, eo aperte demonstratur, quod Sedes Apostolica 
prius approbavit hoc sollemne liturgicum quam scripta S. Mar- 
gayitae Mariae; nam, non proprie rationem habens privatae 
cuiusvis patefactionis divinitus patratae, sed fidelium votis be- 
nigne obsecundans, Sacrum Consilium religionis ritibus prae- 
positum, decreto die xxv mensis Ianuarii anno mMpccLxv lato, 
et a Decessore Nostro Clemente XIII die vi mensis Februarii 
eiusdem anni approbato, Episcopis Polonis et Romanae Archi- 
confraternitati a Sacratissimo Corde Iesu, quae vocatur, festum 
liturgicum concessit celebrandum; quod quidem Apostolica 
Sedes eo consilio fecit ut hoc modo ampliaretur cultus iam 


4 


Acta Pit Pp. XII 341 


exsistens ac vigens, cuius esset « symbolice renovare memoriam 
illius divini amoris »,** quo Servator noster impulsus est ut 
victimam se praeberet hominum crimina expiantem. 

Primam vero hanc approbationem, privilegii nomine factam 
certisque arctatam finibus, altera post unum fere saeculum est 
subsecuta, longe maioris momenti ac sollemnioribus concepta 
verbis. Decretum dicimus, ut supra memoravimus, a Sacro 
Consilio religionis ritibus tuendis die xx111 mensis Augusti anno 
MDCCCLvI editum, quo Decessor Noster imm. mem. Pius IX, pre- 
ces Episcoporum Galliae et universi fere nominis Catholici 
admittens, festum Sacratissimi Cordis Iesu ad totam pertinere 
iussit Ecclesiam, ab eaque rite celebrari mandavit.’ Quod 
factum non immerito sempiternae est christifidelium memoriae 
commendandum, nam, quemadmodum in liturgia eiusdem sol- 
lemnis scriptum videmus: « Exinde cultus Sacratissimi Cordis 
quasi flumen exundans, prolutis impedimentis omnibus, per 
totum se orbem effudit ». 

Ex iis, quae hactenus, Venerabiles Fratres, exposuimus, 
perspicue patet e divinis litteris, ex doctrina a maioribus tradita, 
e sacra liturgia, quasi e liquido altoque fonte, fidelibus repe- 
tendum esse cultum Sacratissimi Cordis Iesu, si in intimam 
eius naturam cupiant penetrare, eamque pie meditantes, pa- 
bulum accipere ad alendum augendumque religionis ardorem. 
Quodsi cultus hic assidue, mente illuminata altiusque perspi- 
ciente exerceatur, fieri non potest quin animus fidelis ad sua- 
vem illam cognitionem caritatis Christi perveniat, quae sum- 
mam efficit vitae christianae, ut Apostolus, de se ipso expertus, 
docet: « Huius rei gratia flecto genua mea ad Patrem Domini 
nostri Iesu Christi ... ut det vobis secundum divitias gloriae 
suae virtute corroborari per Spiritum eius in interiorem homi- 
nem; Christum habitare per fidem in cordibus vestris, in caritate 


°° Cfr. A. GARDELLINI, Decreta authentica, 1857, n. 4579, tom. III, p. 174. 
100 Cfr. Decr. S. O. Rit., apud N. Nixes, De rationibus festorum Sacratissimi 
Cordis Iesu et pwrissimi Cordis Mariae, 5* ed., Innsbruck, 1885, tom. I. p. 167. 


23 — Acta, vol. XXIII, n. 7. — 31-5-1956. 

radicati et fundati; ut possitis ... scire etiam supereminentem 
scientiae caritatem Christi, ut impleamini in omnem plenitu- 
dinem Dei ».’” Cuius omnia complectentis plenitudinis Dei cla- 
rissima imago est ipsum Cor Christi Iesu: plenitudinem dici- 
mus misericordiae, quae propria est Novi Testamenti, in quo 
« benignitas et humanitas apparuit Salvatoris nostri Dei »,'” 
nam: « Non misit Deus Filium suum in mundum ut iudicet 
mundum, sed ut salvetur mundus per ipsum ».*” 

Ecclesiae igitur, hominum magistrae, semper fuit persua- 
sum, ex quo priora de cultu Sacratissimi Cordis Iesu legitima 
edidit documenta, primarias huius rationes, hoc est actus 
amoris et satisfactionis, quibus infinitus amor Dei erga morta- 
lium genus colatur, minime esse materialismi, qui dicitur, et 
superstitionis veneno infectas, sed eundem cultum esse for- 
mam pietatis, quo plane perficiatur religio ad animum aitti- 
nens et vera omnino, quam ipse Servator, mulierem Samari- 
tanam allocutus, praenuntiavit: « Venit hora, et nunc est, 
quando veri adoratores adorabunt Patrem in spiritu et veritate. 
Nam et Pater tales quaerit, qui adorent eum. Spiritus est Deus; 
et eos, qui adorant eum, in spiritu et veritate oportet ado- 
rare ».*** 

Nefas igitur est asserere contemplationem physici Cordis 
Iesu impedire quominus ad intimum Dei amorem perveniatur, 
et animum in via, qua ad summas proficiat virtutes, remorari. 
Quam falsam mysticam doctrinam Ecclesia omnino reicit, quem- 
admodum, per Decessorem Nostrum fel. rec. Innocentium XI 
locuta, commenta respuit eorum, qui ista effutiebant: « Nec 
debent (animae huius viae internae) elicere actus amoris erga 
beatam Virginem, Sanctos aut humanitatem Christi: quia, cum 
ista obiecta sensibilia sint, talis est amor erga illa. Nulla crea- 


ia Ill, 14. 16-19. 
103 Tit. III, 4. 

3@ Joan, III, 17. 

1% Toan. IV, 23-24. 

tura, nec beata Virgo nec Sancti sedere debent in nostro corde: 
quia solus Deus vult illud occupare et possidere ».’* Qui ita 
sentiunt, eos liquet opinari imaginem Cordis Christi nihil al- 
tius significare quam eius sensibilem amorem, atque adeo non 
esse huiusmodi ut in ea, quasi in novo fundamento, innitatur 
cultus latriae, qui solum ad id pertinet, quod suapte natura est 
divinum. At hanc sacras imagines interpretandi rationem om- 
nino falsam esse non est quin videat, cum latius patens earun- 
dem significatio nimis arctis finibus circumscribatur. Contra 
atque hi, sentiunt docentque theologi catholici, e quibus S. Tho- 
mas haec scribit: « Imaginibus non exhibetur religionis cul- 
tus, secundum quod in seipsis considerantur, quasi res quae- 
dam: sed secundum quod sunt imagines ducentes in Deum in- 
carnatum. Motus autem qui est in imaginem, prout est imago, 
non sistit in ipsa, sed tendit in id cuius est imago. Et ideo ex 
hoc quod imaginibus Christi exhibetur religionis cultus, non 
diversificatur ratio latriae, nec virtus religionis ».’** Ad ipsam 
igitur Verbi Incarnati Personam, ut ad finem, dirigitur cultus 
qui, comparate sane aestimandus, imaginibus adhibetur, sive 
reliquiae sunt ad acerba, quae Servator nostra causa pertulit, 
tormenta pertinentes, sive simulacrum ipsum, vi atque signifi- 
catione cetera superans omnia, scilicet transverberatum Cor 
Christi in crucem acti. 

Itaque a re corporali, quae est Cor Christi Iesu, eiusque 
naturali significatione nobis licet addecetque nos, christiana 
fide suffultos, ascendere non solum ad contemplandum eius 
amorem, qui sensibus percipiatur, sed altius etiam ad conside- 
randum et adorandum celsissimum amorem infusum; ac de- 
nique, suavi pariter et sublimi quodam animi cursu, ad me- 
ditandum et adorandum Amorem divinum Verbi Incarnati; 
quandoquidem e fide, qua credimus utramque naturam, huma- 


106 INNOCENTIUS XI, Constit. Ap. Coelestis Pastor, 19 Novembris 1687; Bullarium 


Romanum, Romae, 1734, tom. VIII, p. 443. 
10% Sum. Theol., II-II, q. 81 a. 3 ad 3™: ed. Leon., tom. IX, 1897, p. 180. 

nam ac divinam, in Persona Christi esse unitam, mente conci- 
pere possumus necessitudines illas arctissimas quae inter sen- 
sibilem amorem physici Cordis Iesu intercedunt et duplicem 
amorem, spiritualem quidem, humanum scilicet ac divinum. 
Hi enim amores non tantum una simul exsistentes dicendi sunt 
in adorabili Persona Divini Redemptoris, sed etiam inter se 
naturali nexu coniuncti, quatenus divino humanus sensibilis- 
que subiciuntur, atque illius analogicam similitudinem refe- 
runt. Non autem contendimus Cor Iesu ita esse intellegendum 
ut in eo habeatur et adoretur imago formalis, quae dicitur, 
seu signum perfectum et absolutum eius amoris divini, cum 
intima huius essentia nullo modo adaequari possit quavis creata 
imagine; sed christifidelis, Cor Iesu excolens, una cum Ecclesia 
signum adorat et quasi vestigium Caritatis divinae, quae eo 
progressa est ut etiam Corde Verbi Incarnati hominum genus 
adamaret tot flagitiis contaminatum. 

Necesse est ergo ut in hoc doctrinae capite tanti moment 
tantaeque prudentiae unusquisque animo semper teneat veri- 
tatem naturalis symboli, quo physicum Cor Iesu ad Personam 
Verbi refertur, totam niti in veritate primaria hypostaticae 
unionis; si quis autem verum esse hoc negaverit, falsas opinio- 
nes, ab Ecclesia non semel reiectas, instauret, utpote quae uni 
Personae in Christo, utraque tamen natura distincta manente 
et integra, adversentur. 

Qua praecipua veritate constituta, mente percipimus Cor 
Iesu esse cor personae divinae, hoc est Verbi Incarnati, atque 
adeo eo repraesentari et quasi sub oculos subici totum amorem, 
quo nosmet est complexus et etiamnum complectitur. Quam 
ipsam ob causam tantum est cultui Sacratissimi Cordis tribuen- 
dum ut existimetur absolutissima, si usum et exercitationem 
spectes, professio christianae religionis. Haec enim est religio 
Tesu, quae tota posita est in Mediatore homine ac Deo; ita ut ad 
Cor Dei perveniri nequeat nisi per Cor Christi, quaemadmodum 
ipse ait: « Ego sum via, et veritas, et vita. Nemo venit ad Pa- 

trem, nisi per me ».’*’ Quae cum ita sint, facile colligimus cul- 
tum Sacratissimi Cordis Iesu, ad ipsam rei naturam quod at- 
tinet, esse cultum amoris, quo Deus per Iesum nos dilexit, ac 
simul nostri exercitationem amoris, quo in Deum et in ceteros 
ferimur homines; vel, ut aliis utamur verbis, huiusmodi cultus 
in amorem Dei erga nos intenditur , in eum nempe qui adoretur, 
cui gratiae agantur, cuius ad imitationem vivatur: eoque spec- 
tat, tamquam ad finem assequendum, ut amorem, quo Deo cete- 
risque devincimur hominibus, ad perfectionem absolutionem- 
que perducamus, alacrius in dies exsequendo mandatum no- 
vum, quod Divinus Magister Apostolis quasi sacram heredita- 
tem dedit, cum diceret: « Mandatum novum do vobis, ut dili- 
gatis invicem, sicut dilexi vos. ... Hoc est praeceptum meum, 
ut diligatis invicem, sicut dilexi vos ».’** Quod mandatum reap- 
se novum est et Christi proprium, nam, ut ait Aquinas: « Brevis 
differentia Novi et Veteris Testamenti; ut enim dicit Ieremias: 
“ Feriam domui Israel foedus novum ”.**® Quod autem manda- 
tum istud in Veteri Testamento ex timore et amore sancto erat, 
pertinebat ad Novum Testamentum: unde hoc mandatum erat 
in veteri lege, non tamquam proprium eius, sed ut praepara- 
tivum novae legis »."° 


Antequam scribendi finem facimus de germana huiusinodi 
cultus ratione eiusque christiana praestantia, quas hactenus 
vobis considerandas proposuimus — pulcherrimas sane ac so- 
lacii plenas — Nos, Apostolici muneris conscientia ducti, quod 
quidem primum Beato Petro concreditum est post triplicem in 
Christum Dominum amoris professionem peractam, opportu- 


107 Toan. XIV, 6. 

10* Toan. XIII, 34; XV, 12. 

109 Ter. XXXI, 31. 

10 Comment. in Evang. 8. Ioann., c. XIII, lect. VII, 3, ed. Parmae, 1860, tom. X, 
p. 541. 

num ducimus vos iterum, Venerabiles Fratres, ac per vos uni- 
versos quotquot in Christo habemus dilectissimos filios adhor- 
tari, ut contentiore usque studio suavissimam hanc religionis 
formam promovere studeatis; hinc enim nostris etiam tempo- 
ribus utilitates plurimas orituras esse confidimus. 

Re quidem vera, si allata argumenta, quibus transfixi Cordis 
Iesu cultus innititur, rite perpenduntur, omnibus profecto per- 
spicuum est, heic non de communi pietatis forma agi, quam 
cuilibet ad arbitrium liceat ceteris posthabere aut parvipen- 
dere, sed de religionis obsequio, quod ad christianam adi- 
piscendam perfectionem quam maxime conducat. Nam si « de- 
votio — secundum ipsam theologicam eamque communem no- 
tionem, quam Doctor Angelicus tradit — nihil aliud esse vide- 
tur quam voluntas quaedam prompte tradendi se ad ea quae 
pertinent ad Dei famulatum »,”* num Dei famulatus magis 
debitus ac necessarius esse potest, itemque nobilior ac suavior, 
quam qui amori valeat inservire? Quid vero Deo gratius accep- 
tiusque famulatu illo, qui divinae caritati obsequatur, quique 
amoris causa ipsi praestetur, quandoquidem quodlibet servi- 
tium ultro exhibitum quodammodo donum est, atque amor 
« habet rationem primi doni, per quod omnia dona gratuita 
donantur »?*” Summo igitur in honore habenda est ea reli- 
gionis forma, cuius ope homo magis Deum colit ac diligit, se- 
seque facilius atque expeditius divinae devovet caritati; et quam 
ipse Redemptor noster proponere christianoque populo com- 
mendare dignatus est, itemque Summi Pontifices memorandis 
editis documentis tutati sunt magnisque laudibus exornarunt. 
Quamobrem temerariam ac detrimentosam rem egerit Deumque 
ipsum offenderit quisquis insigne hoc a Iesu Christo Ecclesiae 
datum beneficium parvi existimaverit. 

Quae cum ita sint, haud dubium est quin christifideles, sa- 
cratissimo Redemptoris Cordi obsequium tribuentes, officio 


it Sum. Theol., II-II, q. 82, a. 1: ed. Leon., tom. IX, 1897, p. 187. 
uz Ibid. I, q. 38, a. 2: ed. Leon., tom. IV, 1888, p. 393. 

obtemperent sane gravissimo, quo Deo servire tenentur, ac 
simul Creatori Redemptorique se suaque omnia addicant, sive 
quae intime sentiunt, sive quae in vitae actione operantur, 
pareantque hoc modo divino illi mandato: « Diliges Dominum 
Deum tuum ex toto corde tuo, et ex tota anima tua, et ex tota 
mente tua, et ex tota virtute tua »."* Tisdem praeterea firma 
certitudo est, se ad Deum colendum non ob privatum commo- 
dum praecipue permoveri, quod corpus vel animum, praesen- 
tem vel aeternam vitam respiciat, sed ob ipsius Dei bonitatem, 
cui obsequium praestare contendunt, eum redamando, ado- 
rando, eidemque debitas persolvendo grates. Nisi ita sit, cultus 
Sacratissimi Cordis Iesu germanae christianae religionis indoli 
minime congruat, cum homo huiusmodi obsequio non divinum 
amorem praesertim colat; atque adeo haud immerito uti ali- 
quando fieri solet, de nimio sui ipsius amore ac sollicitudine 
arguuntur, qui nobilissimum hoc pietatis genus perperam in- 
tellegunt aut minus recte in usum deducunt. Quamobrem fir- 
miter omnes persuasum habeant, in cultu augustissimo Cordi 
Iesu exhibendo, non externa pietatis opera primas potioresque 
habere partes, nec causam potissimum ex beneficiis esse pe- 
tendam, quae Christus Dominus idcirco privatis pollicitatio- 
nibus spopondit, ut homines praecipua catholicae religionis 
officia, amoris nempe atque expiationis, ferventiore studio per- 
solverent, atque ita suo etiam ipsorum spirituali emolumento 
quam maxime consulerent. 

Itaque, ad istiusmodi devotionis formam alacriter amplec- 
tendam, universos Nostros compellimus in Christo filios, sive 
qui defluentes ex Redemptoris Corde salutares aquas haurire 
iam assuescunt, sive praesertim qui spectatorum more curioso 
dubitantique animo eminus adspiciunt. Sedulo iidem conside- 
rent de cultu agi, ut iam diximus, qui in Ecclesia iam diu inva- 
luit, ipsisque Evangelicis Litteris solide innititur; cui doctrina 


us Marc. XII, 30; Matra. XXII, 37. 

a maioribus tradita sacraque Liturgia aperte favent, et quem 
Romani ipsi Pontifices innumeris amplissimisque laudibus 
extulerunt; qui quidem non satis habuerunt festum in honorem 
augustissimi Redemptoris Cordis instituere et ad universam 
Ecclesiam pertinere, verum etiam auctores fuerunt qui eidem 
Sacratissimo Cordi universum humanum genus sollemni ritu 
dicarent ac devoverent.** Accedunt denique uberes laetissimi- 
que fructus exinde in Ecclesiam derivati, hoc est innumeri ad 
christianam religionem reditus, multorum fides vividius exci- 
tata, arctior christifidelium cum amantissimo Redemptore no- 
stro coniunctio: quae omnia hisce potissimum novissimis de- 
cenniis crebrioribus luculentioribusque significationibus ante 
oculos prodiere. 

Dum mirandum huiusmodi circumspicimus spectaculum, 
pietatem scilicet erga Sacratissimum Cor Iesu tam late apud 
omnes christifidelium ordines propagatam atque incensam, 
grato sane iucundoque perfundimur consolationis sensu; ac 
postquam debitas persolvimus Redemptori nostro grates, qui 
bonitatis infinitus est thesaurus, facere non possumus quin iis 
omnibus paterno animo gratulemur qui sive e clero, sive ex 
laicorum ordine in hunc promovendum cultum actuosam suam 
contulerunt operam. 

Quamquam vero, Venerabiles Fratres, pietas in Sanctissi- 
mum Cor Iesu salutares ubique peperit christianae vitae fructus, 
neminem tamen fugit, militantem in terris Ecclesiam, ac prae- 
sertim civilem hominum consortionem, nondum plenam illam 
attigisse absolutamque perfectionis formam, quae Iesu Christi, 
Mystici Ecclesiae Sponsi humanique generis Redemptoris, 
votis optatisque respondeat. Haud pauci enim Ecclesiae filii 
huius matris vultum, quem in se ipsi referunt, nimiis maculis, 
nimiis rugis deturpant; non omnes christifideles ea morum 


4 Cfr. Leo XIII, Enc. Annum Sacrum: Acta Leonis, vol. XIX, 1900, p. 71 8q.; 
Decr. 8. OC. Rituwm, 28 Iun. 1899, in Deer. Auth. III, n. 3712; Prous XI, Enc. Miserentis- 
simus Redemptor: A. A. 8. 1928, p. 177 sq.; Decr. S. O. Rit., 29 Ian. 1929: A. A. 8. 
XXT, 1929. p. 77. 

sanctitudine nitent, ad quam divinitus vocantur; peccatores in 
male relictam Patris domum non omnes sunt reversi, ut inibi 
denuo stolam primam’” induant atque anulum, fidei erga ani- 
mi sui sponsum insigne, digito recipiant; non omnes ethnici 
homines inter membra Mystici Corporis Christi adhuc sunt 
cooptati. Nec satis. Nam si acerbo Nos afficit dolore languescens 
bonorum fides, quorum in animis, fallaci terrestrium rerum 
cupiditate deceptis, divinae caritatis ardor defervet, ac pede- 
temptim restinguitur, multo vehementius excruciant impio- 
rum hominum molimina, qui, veluti ab inferno hoste excitati, 
nunc cum maxime, implacabili apertoque odio flagrant in Deum, 
in Ecclesiam, ac praesertim in Eum qui in terris Divini Re- 
demptoris personam gerit, eiusque erga homines caritatem re- 
praesentat, secundum vulgatissimam illam Mediolanensis 
Doctoris sententiam « is enim interrogatur de quo dubitatur, 
sed Dominus non dubitat qui [Petrum] interrogat, non ut disce- 
ret, sed ut doceret quem elevandus in caelum, amoris sui nobis 
vicarium relinquebat 

Re quidem vera odium in Deum in eosque qui Dei vice 
legitime funguntur, eiusmodi delictum est, quo maius num- 
quam patrare possit homo, ad Dei imaginem et similitudinem 
creatus, necnon ad eius perfruendam amicitiam perfectam per- 
petuoque in caelo mansuram destinatus; siquidem odio in Deum 
quam maxime a Summo Bono homo disiungitur, eodemque 
impellitur ad respuendum a seipso a suisque proximis quid- 
quid a Deo proficiscitur, quidquid cum Deo coniungit, quidquid 
ad Deum perfruendum perducit, hoc est veritatem, virtutem, 
pacem, iustitiam.’’ 

Cum igitur, pro dolor, cernere sit, eorum numerum, qui 
aeterni Numinis hostes se iactant, alicubi crebrescere, itemque 
commenticia materialismi placita re et opinione propagari, 


us Luc. XV, 22. 

us Bzposit. in Evang. sec. Incam, |. X, n. 175: P. L. XV, 1942. 

un? Cfr. 8. THom., Sum. Theol., II-II, q. 34, a. 2: ed. Leon., tom. VIII, 1895, 
p. 274. 

effrenamque cupiditatum licentiam passim extolli, quid mirum 
si multorum in animis deferveat caritas, quae christianae re- 
ligionis suprema lex est, quae verae perfectaeque iustitiae 
fundamentum exstat firmissimum et quae pacis castarumque 
deliciarum fons est praecipuus? Etenim, ut Servator noster ad- 
monuit: « Quoniam abundavit iniquitas, refrigescet caritas 
multorum 

Tot malorum oblato conspectu, quae, si alias umquam, hodie 
potissimum singulos homines, domesticos convictus, nationes, 
universumque terrarum orbem tam acriter perturbant, unde- 
nam est, Venerabiles Fratres, medicina quaerenda? Num pie- 
tatis forma inveniri potest, quae augustissimo Cordis Iesu cultu . 
praestantior sit, quae congruentius respondeat propriae catho- 
licae fidei indoli, quae aptius hodiernis Ecclesiae atque humani 
generis necessitatibus succurrat? Quodnam religionis obse- 
quium hoc nobilius, suavius, salubrius, quandoquidem cultus, 
de quo agitur, totus in ipsam Dei caritatem*” dirigitur? Deni- 
que quid efficacius caritate Christi — quam pietas erga Sacra- 
tissimum Cor Iesu cotidie magis auget et fovet — christifideles 
permovere potest ad evangelicam legem in vitae actionem 
reapse deducendam, qua quidem posthabita, ut praeclare mo- 
nent Spiritus Sancti verba: « Opus iustitiae pax »,”° haudqua- 
quam veri nominis pacem inter homines haberi licet? 

Quapropter, proximi Decessoris Nostri exemplum secuti, 
universis Nostris in Christo filiis perplacet iterum illa monito- 
ria adhibere verba, quibus Leo XIII, imm. mem., ad exitum 
vergente superiore saeculo, christifideles omnes allocutus est, 
itemque quotquot de sua ipsorum deque civilis societatis salute 
sincero animo sunt solliciti: « En alterum hodie oblatum oculis 
auspicatissimum divinissimumque signum: videlicet Cor Iesu 
sacratissimum ... splendidissimo candore inter flammas elucens. 


MatrH. XXIV, 12. 
ue Cfr. Enc. Miserentissimus Redemptor: A. A. 8., XX, 1928, p. 166. 
120 Is. XXXII, 17. 

In eo omnes collocandae spes: ex eo hominum petenda atque 
exspectanda salus 

Flagrantissimis quoque Nostris in optatis est, ut devotionis 
obsequium erga Cor Iesu tamquam unitatis, salutis, pacis ve- 
xillum sibi habeant et fontem omnes qui christiano gloriantur 
nomine, quique ad Regnum Christi in orbe stabiliendum ope- 
rose decertant. Attamen ne quis putet, huiusmodi obsequio 
aliquid ex ceteris detrahi religionis formis, quibus populus 
christianus, Ecclesia duce, divinum prosequitur Redemptorem. 
Sed contra incensa erga Cor Iesu pietas cultum praesertim sa- 
cratissimae Crucis, necnon amorem erga augustissimum altaris 
Sacramentum procul dubio fovebit et provehet. Enimvero as- 
serere possumus — quod quidem ea, quae S. Gertrudi ac S. Mar- 
garitae Mariae a Iesu Christo revelata sunt, mirabili modo illu- 
strant — neminem umquam de Iesu Christo cruci affixo apta 
prorsus ratione sentire, nisi cui mystica ipsius Cordis pene- 
tralia patuerint. Nec facile percipere erit vim amoris, quo 
Christus compulsus nobis se ipse exhibuit spirituale alimen- 
tum, nisi peculiari modo Eucharistici Cordis Iesu cultum fo- 
vendo, cuius est recolere, ut verbis utamur Decessoris Nostri 
fel. rec. Leonis XIII, « supremae dilectionis actum quo Re- 
demptor Noster omnes Cordis sui divitias effundens, ut nobis- 
cum ad exitum usque saeculorum moram ageret, adorabile 
instituit Eucharistiae Sacramentum ».’” Etenim « non minima 
eius Cordis particula est Eucharistia, quam nobis ex tanta Cor- 
dis sui dedit caritate ».’* 

Denique, desiderio vehementer permoti firma opponendi re- 
pagula impiis osorum Dei et Ecclesiae machinationibus, itemque 
domesticam et civilem societatem ad Dei proximorumque amo- 


11 Enc. Annum Sacrum: Acta Leonis, vol. XIX, 1900, p. 79; Enc. Miserentis- 
simus Redemptor: A. A. 8., XX, 1928, p. 167. 

2 Litt. Apost. quibus Archisodalitas a Oorde Eucharistico Iesu ad 8. Ioachim de 
Urbe erigitur, 17 Febr. 1903: Acta Leonis, vol. XXII, 1903, p. 307 sq.; cfr. Enc. Mirae 
caritatis, 22 Maii 1902: Acta Leonis, vol. XXII, 1903, p. 116. 

123 S, AtBERTUS M., De Eucharistia, dist. VI, tr. 1, c. 1: Opera Omnia, ed. Bor- 
gnet, vol. XXXVIII, Parisiis, 1890, p. 358. 


3 
i 
i 
i 
2 


352 Acta Apostolicae Sedis - Commentarium Officiale 


rem iterum adducendi, asseverare non dubitamus, cultum Sacra- 
tissimi Cordis Iesu efficacissimam divinae caritatis disciplinam 
esse; divinam caritatem dicimus, qua nitatur oportet Regnum 
Dei in singulorum animis, in domestico convictu, in nationibus 
stabiliendum, quemadmodum idem Decessor Noster piae mem. 
sapientissime monet: « Iesu Christi regnum a divina caritate 
vim et formam sumit: diligere sancte atque ordine, eius est fun- 
damentum et summa. Ex quo illa necessario fluunt, officia invio- 
late servare: nihil alteri de iure detrahere: humana caelestibus 
inferiora ducere: amorem Dei rebus omnibus anteponere ».'* 

Quo vero ex cultu erga augustissimum Cor Iesu in christia- 
nam familiam, imo et in omne genus hominum copiosiora emo- 
lumenta fluant, curent christifideles, ut eidem cultus etiam 
erga Immaculatum Dei Genetricis Cor arcte copuletur. Cum 
enim ex Dei voluntate in humanae Redemptionis peragendo 
opere Beatissima Virgo Maria cum Christo fuerit indivulse 
coniuncta, adeo ut ex Iesu Christi caritate eiusque cruciatibus 
cum amore doloribusque ipsius Matris intime consociatis sit 
nostra salus profecta, congruit omnino ut a christiano populo, 
quippe qui a Christo per Mariam divinam vitam sit adeptus, 
post debita erga Sacratissimum Cor Iesu exhibita obsequia, 
etiam Cordi amantissimo caelestis Matris adiuncta pietatis, 
amoris, grati expiantisque animi studia praestentur. Cui qui- 
dem sapientissimo suavissimoque Dei Providentis consilio om- 
nino concinit memorandus ille consecrationis ritus, quo Ipsi- 
met Ecclesiam sanctam itemque universum terrarum orbem 
Intaminato Cordi Beatae Mariae Virginis sollemniter dicavi- 
mus ac devovimus.’”” 

Cum autem hoc volvente anno, ut supra attigimus, feliciter 
primum expleatur saeculum ex quo iussu Decessoris Nostri fel. 
rec. Pii IX festum Sacratissimi Cordis Iesu in universa cele- 
bratur Ecclesia, vehementer cupimus, Venerabiles Fratres, ut 


14 Enc. Tametsi: Acta Leonis, vol. XX, 1900, p. 303. 
5 Cfr. A. A. S. XXXIV, 1942, p. 345 aq. 

saecularis huiusmodi memoria a christiano populo publicis ado- 
rationis, gratiarum actionis, expiationisque obsequiis divino 
Cordi Iesu exhibendis ubique sollemniter agatur. Quae quidem 
christianae laetitiae christianaeque pietatis sollemnia peculia- 
rissimo religionis ardore profecto celebrabuntur — coniunctis 
quidem cum christifidelium omnium caritatis vinculis com- 
munibusque precibus — in Natione illa, ex qua, non sine Dei 
nutu, sancta virgo huius cultus fautrix ac praeco indefatiga- 
bilis ortum duxit. 

Interea suavissima recreati spe, atque animo iam illos prae- 
cipientes spirituales fructus, quos ex cultu sacratissimi Cordis 
Iesu — si quidem recta, quam proposuimus, ratione intellega- 
tur, atque ad rem actuosa opera deducatur — affluenter in Ec- 
clesia orituros confidimus, supplices admovemus Deo preces, 
ut hisce flagrantissimis votis Nostris valido gratiarum suarum 
praesidio benignus obsecundet; idque, divino adspirante Nu- 
mine, auspicato contingat, ut ex statis huius anni celebrationi- 
bus pia christifidelium erga Sacratissimum Cor Iesu voluntas 
maiora in dies incrementa capiat, latiusque in terrarum orbe 
universo pateat omnibus suavissimum eius imperium et re- 
ghum: regnum nempe « veritatis et vitae; regnum sanctitatis 
et gratiae; regnum iustitiae, amoris et pacis ».”° 

Horum autem munerum in auspicium, cum vobis singulis, 
Venerabiles Fratres, tum clero populoque curis vestris concre- 
ditis, iis nominatim qui dedita opera Sacratissimi Cordis Iesu 
cultum fovent ac provehunt, Apostolicam Benedictionem effuso 
animo impertimus. 


Datum Romae, apud S. Petrum, die xv mensis Maii, anno 
mopccccLv1, Pontificatus Nostri duodevicesimo. 


PIUS PP. XII 


126 Ex Miss. Rom., Praef. Iesu Christi Regis. 

CONSTITUTIO APOSTOLICA 


PRINCIPIA DANTUR ET STATUTA GENHRALIA PROBANTUR, QUIBUS INFORMARI RE- 
GIQUB DEBENT II QUI VOCATI SUNT AD STATUM ACQUIRENDAE RELIGIOSAE 
PERFECTIONIS AMPLECTENDUM BORUMQUE EDUCATORES. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Sedes sapientiae, Dei scientiarum Domini’ Genetrix Apostolorum- 
que Regina,’ sanctissima Virgo Maria, cuius venerationi integrum an- 
num sacrum dicavimus, haud perperam Mater et Magistra peculiari 
ratione eorum omnium habetur, qui acquirendae perfectionis status 
amplectentes, apostolicam simul Christi summi Sacerdotis militiam 
agere contendunt. Huic enim tantae tamque excelsae vocationi religio- 
sae scilicet simulque sacerdotali et apostolicae, instituendae et confor- 
mandae ut efficaciter incumbant, illius ductu et auxilio summopere egent, 
quae gratiarum omnium ad sanctificationem spectantium Mediatrix 
constituta est et catholici sacerdotii atque apostolatus Mater et Regina 
merito appellatur; cuius proinde favorem enixe imploramus, ut quae 
Nobis in hisce normis statuendis superni luminis Conciliatrix affuit, 
ipsa illis, quibus easdem ad effectum deducendi munus incumbet, patro- 
cinio suo, Auxiliatrix adsistat. 


I 


Maximo enim Dei Providentis beneficio factum est, ut iugiter de- 
cursu saeculorum Christus Redemptor animis a se praedilectis, inte- 
riore ac quasi mystico sermone, invitamentum illud inspiraverit, quod 
iam voce viva adulescenti de vita aeterna interroganti porrexerat: veni, 
sequere me.* Continuo pariter non paucos ex his qui verbum istud, Deo 
dante, exceperint, atque non secus ac sancti Apostoli illud professi 
sunt: ecce nos reliquimus omnia et secuti sumus te,* Dominus noster 


’ Cfr. 1 Reg. 2, 3. 
? Ex Litan. Lauret. 

hominum fecit piscatores,> et operarios *® sibi delegit in messem suam 
mittendo. 

Quod non minus hodie contingit atque olim, cum in dies frequentior 
ac penitior evaserit coniunctio statuum acquirendae perfectionis cum 
dignitate sacerdotali et munere apostolico. Etenim, dum antiquitus 
Monachi plerumque sacerdotio carebant et pauci inter eos ad illud su- 
scipiendum quasi necessitate compulsi, ut populi scilicet ad christianam 
religionem converterentur, a propria Regula fere distrahebantur, dum- 
que postea Mendicantes, etsi mirabili spiritu apostolico imbuti ad Sacer- 
dotium non omnes Regula adigebantur, ipso sancto Patre Assisiensi 
eo minime aucto; Canonici Regulares e contrario et praecipue Clerici 
item Regulares, ex speciali divinitus accepta vocatione sacros Ordines 
recipiebant atque exercebant. Quod deinde innumerae imitatae sunt Con- 
gregationes et Societates vitae communis eodem titulo clericales. Quibus 
nunc accedunt, Deo semper singularum aetatum necessitatibus provi- 
dente, nonnulla Instituta saecularia eademque clericalia. 

Praeterea, in praesens apud ipsos quoque antiquiores Ecclesiae La- 
tinae Ordines, non formaliter laicos nuncupatos,’ sodales omnes, iis 
exceptis qui coadiutores dicuntur seu conversi, sacerdotio destinantur, 
quod ceterum omnino requiritur in eis qui eorumdem Ordinum regimen 
assumunt. 

Quapropter temporibus nostris turba magna fruitur Ecclesia mini- 
strorum, qui simul et perfectioni ope evangelicorum consiliorum acqui- 
rendae et sacerdotalibus muneribus adimplendis incumbunt. Quorum vi- 
rorum multitudo clerum constituit qui religiosus dicitur, iuxta quidem 
eum qui saecularis seu dioecesanus appellatur, utrisque autem fraterna 
vigentibus ac florentibus aemulatione mutuoque fecundo auxilio, sub 
una eademque suprema Romani Pontificis auctoritate, incolumi sane 
Episcoporum potestate. 

Iam vero omnibus compertum est clerum illum religiosum, ut du- 
plicem proprium finem rite et secure assequatur, sapientissimis normis 
indigere, quibus eiusdem institutio ac conformatio sive — sive 
clericalis et apostolica regatur et promoveatur. 

Cui quidem necessitati hucusque magnopere satisfaciunt singularum 
sodalitatum constitutiones seu statuta de iuvenibus instituendis aut 
de studiorum ratione moderanda; nec certe desunt hac de re S. Sedis 


5 Mr. 4, 19. 
* Mr. 9, 38. 
’ Cfr. C. I. OC. can. 488 4°. 

praescripta et commendationes. Nihilo tamen minus iamdiu desideran- 
tur ordinationes generales, rite coordinatae et magis completae, Auctori- 
tate Apostolica fultae, ab omnibus et ubique servandae, ut tantum ne- 
gotium, quod animarum boni summopere interest, in tuto collocetur ac 
perpetuo et congruo conatu feliciter evolvatur ac perficiatur. 

Opus enim tam praecellens constantem ipsius Apostolicae Sedis vi- 
gilantiam requirit ; quandoquidem, non secus ac scholae clericales dioe- 
cesanae, utpote publica in Ecclesia instituta, sub huius actuosa cura 
et iugi moderatione, per Sacram Congregationem Seminariis Studio- 
rumque Universitatibus praepositam, exstant,* eodem modo eodemque 
titulo propriae statum perfectionis scholae ab Ecclesia recognitae atque 
sancitae, publicae sunt, ac subsunt auctoritati Sacrae Congregationis 
Religiosorum Sodalium negotiis praepositae.° 

Quas ob plures rationes iam anno MCMXXXXIV in Sacrae huius Con- 
gregationis sinu Auctoritate Nostra Apostolica ratam habuimus « erec- 
tionem atque constitutionem... specialis Coetus seu Commissionis viro- 
rum idoneorum, quae omnes quaestiones ac negotia quavis ratione ad 
adspirantium et novitiorum iuniorumque sodalium cuiuslibet religionis 
ac societatis vitam communem viventium sine votis, religiosam et cle- 
ricalem educationem atque in litteris scientiisque et ministeriis institu- 
tionem spectantia pertractet ».*° 

Qui coetus ex diversarum quidem Religionum nationumque viris peri- 
tis constans, inspectis cunctis quae iam exstabant documentis ad rem 
pertinentibus, collectisque undique notitiis ad normam Litterarum Cir- 
cularium ad omnes Supremos Moderatores datarum,’’ opus ingens iam 
extruxerat, cum indictus est Congressus generalis statuum perfectionis 
anni MCML. Variis postea opportunis propositionibus in eodem prolatis 
usus, schemata iam parata ad trutinam revocavit et expolivit, quae de- 
nique Nostrae submissa sunt adprobationi. 

Nunc igitur non pauca edicimus Statuta, praemissis tamen quibus- 
dam fundamentalibus principiis et normis de religiosa, clericali atque 
apostolica alumnorum institutione et formatione, semper et ab omnibus 
prae oculis habendis. 


* Cfr. C. I. C. can. 256. 

* Cfr. C. I. C. can, 251; Prus XII, Const. Ap. Provida Mater, art. IV § 1, 2 febr. 1947, 
A. A. S. 39 (1947), 121 (Hnchiridion de statibus perfectionis, Romae, 1949, n. 387, p. 584). 

#” §. O. de Religiosis, Decr. Quo efficacius, 24 ian. 1944, A. A. S. 36 (1944), 218 
(Enchiridion, n. 381, pag. 560). 

11 §. C. de Religiosis, Litt. circ. Quantum conferat, 10 iun. 1944 (Enchiridion, n. 382, 


p. 561-564). 

Et primo quidem totius vitae sive religiosae, sive sacerdotalis et apo- 
stolicae fundamentum, quod divina vocatio appellatur, duplici veluti 
essentiali elemento constitui neminem ignorare volumus, divino scilicet 
altero, altero autem ecclesiastico. Ad primum vero quod attinet, Dei vo- 
catio ad statum sive religiosum sive sacerdotalem ineundum tam neces- 
saria dicenda est, ut si deficiat, ipsum fundamentum, quo totum nitatur 
aedificium, deficere dici debeat. 

Quem enim Deus non vocat, gratia eius non movet nec adiuvat. Cete- 
roquin, si vera ad quemlibet statum vocatio eatenus divina quodammodo 
dicenda est, quatenus omnium statuum omniumque sive naturalium sive 
supernaturalium dispositionum donorumque principalis auctor ipse est 
Deus; quanto magis dici et esse debet religiosa et sacerdotalis vocatio, 
quippe quae tam sublimi fulgeat celsitudine, tot tantisque naturalibus 
et supernaturalibus ornamentis cumuletur, ut nonnisi a Patre luminum, 
a quo omne datum optimum et omne donum perfectum, descendere pos- 
sint? 

Nunc vero, ut ad alterum vocationis religiosae et sacerdotalis ele- 
mentum gressus fiat, docente Catechismo Romano, vocari a Deo dicun- 
tur, qui a legitimis Ecclesiae ministris vocantur.'* 

Quod nedum iis quae de divina vocatione diximus, contradicat, arctis- 
sime potius cohaeret. Divina enim ad religiosum et clericalem statum 
vocatio, utpote qua quis in Ecclesia, societate scilicet visibili atque 
hierarchica, ad vitam sanctificationis publice ducendam et ad ministe- 
rium hierarchicum exercendum destinetur, a moderatoribus quoque hie- 
rarchicis, quibus Ecclesiae regimen divinitus eommissum est, ex aucto- 
ritate comprobari, admitti atque regi debet. 

Quod quidem omnes attendant oportet, quotquot huius generis voca- 
tionibus colligendis et probandis incumbunt. Neminem proinde umquam 
quovis modo ad statum sacerdotalem vel religiosum cogant,* neve ullum 
alliciant vel admittant, qui vera divinae vocationis signa reapse non 
praebeat ; item ad ministerium clericale neminem promoveant, qui se reli- 
giosam solummodo vocationem divinitus recepisse demonstret; neve 
eos qui hoc quoque donum a Deo habuerint, ad saecularem clerum coar- 


18 Gatech. Rom. ad Parochos, cura Pii V editus, pars. II, cap. 7. 
% Ofr. O. I. C. can. 971. 


24 — Acta, vol. XXIII, n. 7. — 31-5-1956. 

tent aut distrahant; neminemque tandem a sacerdotali statu avertant, 
qui divinitus ad illum vocari certis signis dignoscatur.*° 

Manifestum est enim in iis, qui ad clericalem militiam in perfectionis 
statu agendam adspirant et pro quibus hae normae statuuntur, una 
simul omnia convenire debere quae multiplicem huiusmodi vocationem 
religiosam, sacerdotalem et apostolicam constituendam requiruntur, om- 
nesque proinde dotes et qualitates, quae ad haec Dei munera adeo excel- 
sa adimplenda necessariae aestimantur, in iisdem inveniri oportere. 


III 


Porro vocationis divinae germina qualitatesque ad eandem requi- 
sitas, ubi adsint, educatione atque formatione indigere, qua evolvantur 
et maturescant, omnibus compertum est. Nihil enim ubi primum nasci- 
tur, statim perfectum apparet, sed gradatim proficiendo perfectionem 
acquirit. Qua in evolutione moderanda, omnium sive eius qui divinitus 
vocatus est, sive locorum et temporum conditionum ratio habenda est, 
ut finis praestitutus efficaciter attingatur. Iuniorum itaque sodalium 
educatio et efformatio omnino secura, illuminata, solida, integra, 
sapienter et audacter hodiernis sive internis sive externis neces- 
sitatibus accommodata, adsidue exculta vigilanterque probata sit 
oportet, non ad religiosae solummodo, sed ad sacerdotalis quoque et apo- 
stolicae vitae perfectionem quod attinet. 

Quae omnia, ut experiendo novimus, nonnisi probati ac selecti viri 
prae se ferre possunt qui, non modo doctrina, prudentia, discretione spi- 
rituum, variaque rerum et hominum experientia aliisque humanis dotibus 
emineant, verum etiam Spiritu Sancto sint pleni atque sanctitate om- 
niumque virtutum exemplo iuvenibus praefulgeant, quippe quos in toto 
institutionis negotio magis virtute et recte factis ** quam dictis trahi 
compertum sit. 

Hoc vero in gravissimo munere explendo educatoribus prima regula 
sit, quam Dominus enuntiavit in Evangelio dicens: « Ego sum pastor 
bonus, bonus pastor animam suam dat pro ovibus suis... Ego sum pastor 
bonus et cognosco meas et cognoscunt me meae »,'’ quamque divus Ber- 
nardus hisce verbis expressit: « discite subditorum matres vos esse de- 


“ Cfr. O. I. C. can. 971. 
* Cfr. OC. I. O. can. 124. 
Yo. 10, 11-12, 14. 

bere, non dominos; studete magis amari, quam metui »; 1* atque ipsum 
Tridentinum Concilium Ecclesiasticos Moderatores saepissime adhortans, 
« ilud primum eos admonendos censet, ut se pastores, non percussores 
esse meminerint, atque ita praecesse sibi subditis ut non eis dominentur, 
sed illos tamquam Filios et Fratres natu minores diligant: elaborent- 
que ut, hortando et monendo, ab illicitis deterreant, ne ubi deliquerint, 
debitis eos poenis coércere cogantur. Quos tamen si quid per humanam 
fragilitatem peccare contigerit, illa Apostoli est ab iis servanda prae- 
ceptio, ut illos arguant, obsecrent, increpent, in omni bonitate et pa- 
tientia: cum plus erga corrigendos agat benevolentia quam austeritas, 
plus exhortatio quam comminatio, plus caritas quam potestas. Sin au- 
tem ob delicti gravitatem, virga opus fuerit, tune cum mansuetudine 
rigor, cum misericordia iudicium, cum lenitate severitas adhibenda est : 
ut sine asperitate disciplina populis salutaris ac necessaria conservetur, 
et qui correcti fuerint emendentur, aut, si resipiscere noluerint, caeteri, 
salubri in eos animadversionis eremplo, a vitiis deterreantur ).'* 

Meminerint insuper omnes, quotquot sodalibus instituendis quavis 
ratione praesunt, huiusmodi educationem et formationem organica pro- 
gressione et omnibus pro opportunitate aptis opibus et rationibus adhi- 
bitis impertiendam esse, totumque hominem sub omnibus suae vocationis 
aspectibus amplecti debere, ut reapse eum omni ex parte effingat « homi- 
nem perfectum in Christo Iesu ».”° Ad opes autem rationesque institutio- 
nis quod attinet, manifestum est ea quae ab ipsa natura et humana huius 
quoque temporis inquisitione suppeditantur, si bona sint, minime sper- 
nenda esse, immo magni facienda et sapienter admittenda ; nullus tamen 
error eo peior est, quo quis in tam lectis alumnis conformandis, ratio- 
nibus huiusmodi naturalibus solum vel nimis innixus, supernaturalis 
ordinis instrumenta opesque postponit aut quacumque ratione neglegit, 
quandoquidem ad religiosam et clericalem perfectionem apostolicis cu- 
mulatam fructibus assequendam, supernaturales opes, ut sacramenta, 
oratio, mortificatio, aliaque id genus, non necessaria solummodo, sed 
primaria et essentialia omnino sunt. 

Quo tamen rationum atque operum ordine servato, nihil prorsus ne- 
glegatur, quod ad corpus animumque perficiendum, ad omnes naturales 
virtutes excolendas, et ad integram humanitatem viriliter conforman- 
dam quolibet modo conferat, ita ut supernaturalis deinde sive religiosa 


18 In Cantica, Sermo 23, Migne, P. L. 183, 885 B. 
” Cfr. CO. I. C. can. 2214 § 2; Conc. Trid., sess. XIII, de ref., cap. 1. 
ZB: 

sive sacerdotalis institutio huic solidissimo inhaereat naturalis hone- 
statis excultaeque humanitatis fundamento,”’ siquidem hominibus eo 
facilior securiorque ad Christum via patet, quo in sacerdotis persona 
evidentior ipsis appareat « benignitas et humanitas Salvatoris nostri 
Dei ».” 

Verum, quamquam magni ab omnibus facienda est religiosi cleri 
humana naturalisque institutio, primum tamen procul dubio locum in 
toto formationis curriculo obtinet supernaturalis animae sanctificatio. 
Nam si de omni christiano monitum Apostoli valet testantis: « Haec est 
enim voluntas Dei, sanctificatio vestra »,?> quanto magis ad id tenetur, 
qui, non modo sacerdotio est auctus, sed ipsam perfectionem evangelicam 
sibi acquirendam publice professus est, immo suo ipsius munere adev 
ceterorum sanctificationis instrumentum constituitur, ut ab eius sanc- 
titate ipsa animarum salus et regni Dei incrementum non parum 
pendeat? 

Meminerint igitur omnes statuum perfectionis evangelicae acqui- 
rendae sodales, atque frequenter coram Deo recogitent, sibi non suf- 
ficere ad officium suae professionis implendum peccata sive gravia, sive 
etiam, Deo auxiliante, venialia vitare, neque materialiter solummodo 
exsequi Moderatorum praecepta, aut etiam vota seu vincula quibus 
conscientia adstringatur, vel proprias quoque constitutiones, secundum 
quas, ipsa Ecclesia in sacris canonibus praecipiente, « omnes et singuli 
religiosi, Superiores aeque ac subditi, debent... vitam componere atque 
ita ad perfectionem sui status contendere ».** Haec enim omnia pleno 
animo flagrantique amore agant oportet, non tantum ex necessitate, sed 
etiam propter conscientiam,”> quandoquidem, ut in sanctimoniae cul- 
mina ascendere, utque vivos christianae caritatis fontes sese omnibus 
praebere valeant, incensissima erga Deum et proximos caritate flagrare 
atque omni virtute ornati esse debent. 


IV 


Ubi autem huic animae sanctificationi provisum sit, accuratissima 
quoque religiosi cleri sive intellectualis sive pastoralis institutio cu- 


" Cfr. Phil. 4, 8. 

= Tit. 3, 4. 

* 1 Thess. 4, 3. 

* Cfr. OC. I. can. 598. 
Rom. 13, 5. 

randa erit, de qua pro rei momento et supremi Nostri officii conscientia 
paulo fusiora principia proponere et commendare volumus. 

Quanta enim sit istis religiosis sodalibus necessitas solidae eiusdem- 
que numeris omnibus absolutae institutionis et formationis intellectua- 
lis, ex triplici praesertim qua in Dei Ecclesia dignitate praefulgent, 
scilicet religiosa, sacerdotali et apostolica, aperte colligitur. 

Religiosi enim viri, quibus hoc praecipuum officium incumbit, ut 
nempe Deum unice requirentes eique adhaerentes divina contemplentur, 
aliisque tradant, meminerint se nullatenus hoc sanctissimo munere rite 
ac fructuose fungi posse et ad sublimem cum Christo coniuctionem efferri, 
si copiosa illa destituantur, quae e sacris doctrinis hauritur, Dei eiusque 
mysteriorum profunda et indesinenter perficienda cognitione.”* 

Sacerdotalis vero dignitas, qua qui fulget Domini scientiarum *’ 
legatus constituitur atque sal terrae et lux mundi peculiari ratione ap- 
pellatur,”* plenissimam ac solidam exigit in ecclesiasticis praesertim 
disciplinis institutionem, eiusdem scilicet quae ipsius sacerdotis spiri- 
tualem vitam nutrire atque fulcire valeat eumque a quovis errore aber- 
rantique novitate immunem servare; quae insuper eum reddat fidelem 
mysteriorum Dei dispensatorem *° et perfectum hominem Dei ad omne 
opus bonum instructum.*° 

Apostolicum denique munus, quod pro sua quisque vocatione, sta- 
tuum perfectionis sodales in Ecclesia exercent, sive sacris ad populum 
contionibus, sive puerorum et iuvenum christiana institutione, sive sa- 
cramentorum praesertim paenitentiae administratione, sive sacris ad in- 
fideles expeditionibus, sive animarum in vita spirituali moderatione, 
sive tandem in ipsa cum populo cotidianae vitae consuetudine, uberiores 
eosque perpetuo mansuros fructus producere minime poterit nisi ipsi 
sacram doctrinam plane cognitam et studio numquam intermittendo 
penitus perspectam habeant. 

Ad quam solidam et absolutissimam intellectus institutionem et for- 
mationem, pro naturali iuvenum progressione studiorumque distribu- 
tione, assequendam, curent imprimis religionum Moderatores omni ad- 
hibita industria ut litterarum doctrinarumque cognitione religiosi alum- 


2° Cfr. Prus XI, Ep. ap. Unigenitus Dei Filius, 19 mart. 1924. A. A. S. 16 (1924), 
187-188 (Enchiridion, n. 348, p. 403-404). 

77 Cfr. 1 Reg. 2, 3. 

78° Cfr. Mt. 5, 13-14. 

** Cfr. 1 Cor. 4, 1-2. 

* Cfr. 2 Tim. 3, 17. 

ni « iis nihil saltem cedant qui e laicis iuvenibus pari sint discipli- 
me auditores. Hoc namque si cautum fuerit, et ut discipulorum mentes 
severius expoliantur, et ut facilius eorum habeatur suo cuiusque tem- 
pore dilectus »,*’ et etiam ut iidem alumni ad ecclesiasticas disciplinas 
altius addiscendas praeparentur aptisque instruantur subsidiis cautum 
sane erit. 

In disciplinis autem sive philosophicis sive theologicis per idoneos 
solummodo accurateque selectos magistros tradendis sanctissime ea om- 
nia serventur quae a sacris canonibus et a Nostris Decessoribus aeque 
ac a Nobis ipsis praescripta sunt, de debita praesertim Magisterio Ec- 
clesiastico reverentia atque omnimoda fidelitate semper et ubique pro- 
fitenda et discipulorum mentibus animisque instillanda, de prudentia 
et cautela quae semper socianda est cum diligentissima eaque maximo- 
pere commendanda pervestigatione novarum, quae progrediente aetate 
exsurgunt, quaestionum, deque Angelici Doctoris ratione, doctrina et 
principiis sancte tenendis atque in philosophica et theologica alumnorum 
institutione omnino sequendis.*” 

Aquinate autem duce et magistro, theologia methodo positiva simul et 
scholastica, quae dicitur, tradatur, ita nempe ut, praelucente authen- 
tico Magisterio, Divinae Revelationis fontes accuratissime congruisque 
subsidiis adhibitis perscrutentur indeque hausti veritatis thesauri clare 
exponantur et efficaciter vindicentur. Cum enim Revelationis depositum 
soli Ecclesiae Magisterio authentice interpretandum commissum sit, 
non ratione mere humana et privato iudicio, sed iuxta sensum et ad 
mentem ipsius Ecclesiae fidelissime explicandum est. Sciant igitur chri- 
stianae philosophiae et theologiae magistri se non proprio iure ac no- 
mine, sed nonnisi supremi Magisterii nomine et auctoritate ac proinde 
sub eius vigilantia et moderatione, a quo canonicum veluti munus acce- 
perunt, suo ministerio fungi; quapropter, salva quidem de iis quae 
disputationi adhuc subsunt iusta opinandi libertate, « probe meminisse 
debent non idcirco sibi factam esse potestatem docendi, ut sua opinio- 
num placita cum alumnis disciplinae suae communicent, sed ut iis doc- 
trinas Ecclesiae probatissimas impertiant ».** 

Omnes praeterea, tum magistri tum discipuli, prae oculis semper 


*! Prus XII, Adhort. ap. Menti nostrae, 23 sept. 1950, A. A. S. 42 (1950), 687. 

** Prus XII, Litt. enc. Humani generis, 12 aug. 1950, A. A. S. 42 (1950) 573, 577-578; 
Cc. I. C. can. 1366. 

** §. Prus X, Motu pr. Doctoris Angelici, 29 iun. 1914, A. A. S. 6 (1914), 338 (Enchi- 
ridion, n. 284, p. 336). 

habeant. studia ecclesiastica non ad intellectualem solummodo institu- 
tionem, sed ad integram et solidam sive religiosam, sive sacerdotalem 
et apostolicam formationem spectare; ideoque non ad scholarum tan- 
tummodo periculum superandum dirigenda esse, sed ad quamdam quasi 
formam alumnorum animis imprimendam, quae nunquam elabatur, et 
ex qua, cum usus postulabit, lumen atque robur pro suis aliorumque 
necessitatibus semper hauriant.** 

Ad quod assequendum, sit imprimis intellectualis instructio arcte 
cum precationis studio divinarumque rerum contemplatione coniuncta ; 
sit deinde plena, nulla ex praescriptis disciplinis parte praetermissa, 
cohaerens insuper sit omnique ex parte ita composita et integra, ut 
disciplinae omnes in unum dumtaxat systema idque solidum et apte 
temperatum conspirent; sit quoque nostrorum temporum erroribus re- 
fellendis ac necessitatibus iuvandis sapientissime aptata; itemque sit 
recenter inventis instructa ac simul venerandae traditioni apprime con- 
sonans; sit denique ad pastoralia cuiusvis generis munera fructuose 
obeunda efficaciter ordinata, ita quidem ut qui futuri sunt sacerdotes, 
ea instructi, expedite et accurate valeant sanam doctrinam cum rudibus 
tum doctis in concionibus et catechesibus proponere ac tueri, rite sacra- 
menta administrare, animarum bonum actuose promovere omnibusque 
verbo et opere prodesse. 

Quamvis autem ea omnia quae de spirituali et intellectuali alum- 
norum institutione hucusque diximus ad viros vere apostolicos effin- 
gendos maximopere conferant et plane requirantur, ita ut si debita 
sanctitas et scientia sacerdoti desint, omnia ei deesse compertum sit; 
gravissimo tamen officio Nostro ut obsequamur, addere hic debemus, 
praeter sanctitatem et scientiam congruentem, ad apostolicum ministe- 
rium rite implendum omnino postulari in sacerdote accuratissimam et 
omni ex parte perfectam pastoralem praeparationem, eam scilicet, qua 
vera peritia et dexteritas in multiplicibus christiani apostolatus mune- 
ribus rite obeundis gignatur et efformetur. 

Si enim suae cuique arti exercendae diligens praehaberi solet sive 
theoretica, quae dicitur, sive technica, sive practica eaque diuturno ti- 
rocinio firmata praeparatio, parem immo multo accuratiorem et altio- 
rem formationem quis praehabendam esse neget illi, quae non imme- 
rito ars artium appellatur? 


* Cfr. Prus XII, Sermo ad alumnos, 24 iun. 1939, A. A. S. 31 (1939), 246 (Hnchi- 
ridion, n. 378, p. 5381). 

‘Haec vero pastoralis alumnorum conformatio, ab ineunte studiorum 
curriculo inchoanda, progrediente vero aetate gradatim perficienda, 
absoluto tandem theologico curriculo per peculiare tirocinium consum- 
manda, pro suo cuiusque religiosi instituti finem, ad hoc imprimis con- 
tendere debet, ut ii qui Christi futuri sint ministri et apostoli, ad ipsius 
Christi formam spiritu et virtutibus apostolicis solide et penitus im- 
buantur et exerceantur, ardenti scilicet et purissimo provehendae Dei 
gloriae studio, actuosa et flagranti in Ecclesiam eiusque iura tuenda et 
doctrinam retinendam provehendamque caritate, incensissimo anima- 
rum salutis procurandae zelo, supernaturali in loquendo et operando 
prudentia cum evangelica simplicitate coniuncta, humili sui abnegatione 
et obsequentissima Moderatoribus subiectione, firmissima Dei fiducia 
et acuta sui officii conscientia, virili in negotiis suscipiendis sollertia 
atque in coeptis prosequendis constantia, sedula in officiis obeundis fide- 
litate, atque magno ad fortissima quaeque patienda et faciendo animo, 
christiana denique, quae omnes alliciat, amabilitate atque humanitate. 

Ad aliud praeterea in pastorali institutione tradenda contendendum 
est, ut scilicet, pro studiorum gradu atque progressione, iis omnibus 
disciplinis alumni instituantur, quae ad « bonum militem Christi 
Tesu » ** omni ex parte efformandum aptisque apostolicis armis locu- 
pletandum omni ope conferre possint. Praeter igitur philosophica et 
theologica studia ad pastoralem quoque actionem opportune, ut diximus, 
ordinanda, necesse omnino est ut futuris dominici gregis pastoribus 
per peritos magistros et ad huius Apostolicae Sedis normas tradatur 
ea de rebus psychologicis et paedagogicis, didacticis et catecheticis, 
socialibus et pastoralibus aliisque id genus eruditio, quae harum disci- 
plinarum hodierno progressui respondeat, quaque illos multiplicibus 
nostrorum temporum apostolatus necessitatibus idoneos paratosque 
efficiat. 

Quam doctrinalem de re apostolica institutionem et formationem, 
ut usu et experientia firmetur, practica quoque, quae dicitur, per gradus 
sapienter progrediens prudenterque moderanda exercitatio comitetur 
oportet, quam peculiari deinde post adeptum sacerdotium tirocinio pe- 
ritissimis viris sive doctrina sive consilio et exemplo moderantibus, 
exercendam et perficiendam esse volumus, et studiis sacris numquam 
intermissis, continuo solidandam. 

Postquam haec praemisimus summa principia, quibus sive institutio- 


* 2 Tim. 2, 3. 

nis opus, sive educatores et educandi informari regique debent, iam gene- 
rales normas circa singula gravissimi negotii capita, omnibus mature per- 
pensis, certa scientia ac de Apostolicae potestatis plenitudine decernimus 
atque statuimus ab omnibus, ad quos pertinent, servari. Sacrae Congre- 
gationi de Religiosis potestatem insuper facimus Nostra Auctoritate 
per ordinationes, instructiones, declarationes, interpretationes aliaque 
id genus documenta, Statuta Generalia, iam a Nobis probata, ad effec- 
tum adducere omniaque illa peragere, quae ad Constitutionem atque 
Statuta Ordinationesque fideliter observanda spectant. . 

Contrariis quibuslibet non obstantibus, peculiari etiam mentione 
dignis. 

Datum Romae, apud Sanctum Petrum, die trigesimo primo mensis 
Maii anno Domini millesimo nongentesimo quinquagesimo sexto, B. V. 
Mariae mundi Reginae sacro, Pontificatus Nostri decimo octavo. 


PIUS PP. XII 


LITTERAE APOSTOLICAE 
I 


BEATA VIRGO MARIA ( A BONO IESU )), VULGO @( MADONNA DEL BUON GESU ») 
APPELLATA,UNA CUM S. IOANND BAPTISTA, PRAECURSORE DOMINI ET MARTYRBE, 
PATRONA CAEBLESTIS CIVITATIS ET DIOECESIS FABRIANENSIS CONSTITUITUR. 


PIUS PP. XII 


Ad perpetuam rei memoriam. — Magno afficimur gaudio cum fere quo- 
tidie Nobis compertum sit vota, quae in indicendo Anno Mariano primo 
exeunte saeculo a definito dogmate Immaculatae Conceptionis Beatae Ma- 
riae Virginis Nos protulimus, studiosa voluntate Venerabilium Fratrum 
Episcoporum Ecclesiae universae et Christifidelium omnium feliciter 
expleri. Sacrorum enim Antistites, Religiosarum Sodalitatum Modera- 
tores, ipsi quoque publicae rei praepositi et christiana plebs quasi nobili 
certamine inter se contendunt ut in unaquaque non solum Natione et 
Regione sed in singulis etiam dioecesibus et paroeciis, pietas in Sanctis- 
simam Deiparam magis magisque incrementum capiat et constantiam 
consequatur. Quos inter animarum Pastores adnumerandus nunc est 
Venerabilis Frater Lucius Crescenzi, Episcopus Fabrianensis et Mathe- 
licensis, qui, universi Cleri et populi civitatis et dioecesis Fabrianensis 

studiosa vota expromens, Nos humiliter sed enixe rogavit ut Beatissima 
Virgo Maria « a Bono Iesu », seu vulgari titulo « Madonna del Buon 
Gest » eiusdem civitatis et dioecesis praecipuam caelestem Patronam una 
cum Sancto Ioanne Baptista, Domini Praecursore et Martyre, consti- 
tuere et declarare dignaremur. Ipsa enim Beatissima Virgo, cuius pictam 
imaginem 8S. Iacobum Picenum, praeclarum 8S. Francisci Assisiensis 
alumnum et concionatorem celeberrimum, civibus Fabrianensibus dono 
dedisse tradunt, hoc suavissimo et singulari titulo a pluribus saeculis in 
suo parvo sed ornatissimo sacello iugiter invocata, numquam defuit de- 
votorum civium necessitatibus materna sollecitudine subvenire, preces 
benigna exaudire, lacrimas etiam, praesentissima solatrix, tergere. Adeo 
tamen eadem Sacra Imago inclaruit inde prodigiis ut Capitulum Vati- 
canum, precibus sibi oblatis libenter obsecundans, aureis coronis tam Di- 
vini Infantis quam eius Sanctissimae Matris capita redimiri sua auctori- 
tate decreverit : quod die vi11 Septembris, anno Mpcccxcvimi feliciter fac- 
tum est. Quae cum ita sint, praelaudati Episcopi, eiusque Cleri et fidelis 
populi vota explere volentes, certa spe freti Fabrianensium amorem erga 
dulcissimam Dei parentem intentiorem fieri, ex Sacrae Rituum Congre- 
gationis consulto, certa scientia ac matura deliberatione Nostra, deque 
Apostolicae potestatis plenitudine, harum Litterarum vi perpetuumque 
in modum, Beatissimam Virginem Mariam « a Bono Iesu », seu vulgo 
« Madonna del Buon Gesi », Fabrianensis civitatis et dioecesis una cum 
Sancto Ioanne Baptista, Praecursore Domini et Martyre, caelestem apud 
Deum Patronam constituimus et declaramus, omnibus adiectis hono- 
ribus et privilegiis liturgicis, quae praecipuis locorum Patronis rite 
competunt. Contrariis quibusvis nihil obstantibus. Haec edicimus, 
statuimus, decernentes praesentes Litteras, firmas, validas atque effica- 
ces iugiter exstare ac permanere : suosque plenos atque integros effectus 
sortiri et obtinere ; illisque ad quos spectant, seu spectare poterunt, nunc 
et in posterum, plenissime suffragari: sicque rite iudicandum esse ac 
definiendum : irritumque ex nunc et inane fieri, si quidquam secus, super 
his, a quovis, auctoritate qualibet, scienter sive ignoranter attentari 
contigerit. 

Datum ex Arce Gandulfi, sub anulo Piscatoris, die vim mensis Sep- 
tembris, Nativitati Beatae Mariae Virginis sacro, anno MCMLIV, Ponti- 
ficatus Nostri sexto decimo. 

De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 

I 


BHATA MARIA V. IN CANLUM ASSUMPTA PRAECIPUA CABLESTIS PATRONA DIOECESIS 
UMTATANAE DECLARATUR. 


PIUS PP. XII 


Ad perpetuam rei memoriam. — Recens constitutas ab hac Apostolica 
Sede dioeceses expedit Caelitum praesidio obtegi, quo vigeant magis 
felicioribusque augeantur incrementis. Cum igitur Venerabilis Frater 
Tosephus Grueter, Episcopus Umtatanus, in Africa australi, a Nobis 
petiisset, ut Beatam Mariam Virginem sideribus receptam suae Dioe- 
cesis, anno MDCCCCLI a Nobis erectae, Caelestem Patronam renuntia- 
remus, Nos vota huiusmodi libenti animo statuimus explere eo consilio 
ducti, ut, eiusdem Deiparae deprecatione, res Catholica ea in regione ma- 
gis proveheretur, atque Christifideles ibi degentes religionis institutis pe- 
nitus haererent. Quapropter, ex Sacrae Rituum Congregationis consulto 
omnibusque diligenter perpensis, certa scientia ac matura deliberatione 
Nostra deque Apostolicae potestatis plenitudine, harum Litterarum vi 
perpetuumque in modum Beatam Mariam Virginem in Caelum Assuinp- 
tam totius dioecesis Umtatanae praecipuam apud Deum caelestem Patro- 
nam constituimus ac declaramus, omnibus adiectis honoribus ac privile- 
giis liturgicis, quae principalibus dioecesium Patronis rite competunt. 
Contrariis quibusvis non obstantibus. Haec edicimus, statuimus, decer- 
nentes praesentes Litteras firmas, validas atque efficaces iugiter exstare 
ac permanere ; suosque plenos atque integros effectus sortiri et obtinere ; 
illisque, ad quos spectant, seu spectare poterunt, nunc et in posterum ple- 
nissime suffragari, sicque rite iudicandum esse ac definiendum ; irritum- 
que ex nunc et inane fieri, si quidquam secus, super his, a quovis, aucto- 
ritate qualibet, scienter sive ignoranter attentari contigerit. 

Datum ex Arce Gandulfi, sub anulo Piscatoris, die xvI mensis Novem- 
bris, anno MDCCCCLIIII, Pontificatus Nostri sexto decimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 

III 


BEATA MARIA V.,@ A GIBILMANNA )) APPELLATA, PRAECIPUA PATRONA TOTIUS 
DIOECESIS CEPHALUDENSIS BADBMQUE SUB TITULO IMMACULATAEB CONCEP- 
TIONIS VENERATA, PRIMARIA PATRONA URBIS CEPHALUDII CONSTITUITUR. 


PIUS PP. XII 


Ad perpetuam rei memoriam. — Quasi arx imminens turbidis saeculi 
fluctibus firmumque religionis propugnaculum habenda est Aedes Dei- 
parae sacra, quae, in clivo montis Sancti Angeli, subter quem caeruleum 
sternitur maris aequor, haud procul ab urbe Cephaludio constituta, e 
loci nomine Templum Beatae Mariae Virginis a Gibilmanna nuncupa- 
tur. Eo solent ascendere perfrequentes Christifideles ut tamquam filii 
Caelestem Matrem omni prosequantur genere honoris, eius deprecatione 
munera accipiant superna, eius fruantur rebus in adversis praesenti 
auxilio. Hoc etiam prae Nobis ferendum est Augustae Virginis Imagi- 
nem, ibi tantopere excultam, Mariano hoc vertente Anno, in singulas 
perlatam esse dioecesis curias magno cum fidelium concursu piaque 
alacritate. Exinde, ut accepimus, amplissimi sunt, Deiparae beneficio, 
percepti fructus, quandoquidem multi a prava consuetudine ad vitam 
frugi, a minus diligenti religionis exercitatione ad crebrum Sacramen- 
torum usum sunt traducti. His omnibus una voluntas fuit et unum 
votum, ut Alma Dei Genetrix a Gibilmanna totius dioecesis Cephalu- 
densis renuntiaretur praecipua Patrona. Quibus optatis lectissimum 
principis Templi Canonicorum Collegium suffragatum est, has adiun- 
gens preces, ut eidem Deiparae,qua Virgini sine originis labe conceptae, 
committeretur tamquam singulari tutrici ipsa urbs, dioecesis caput et 
mater. Quas pias supplicationes depromens, Venerabilis Frater Aemi- 
lianus Cagnoni, Cephaludensis Episcopus, Nos rogavit, ut Beatam Ma- 
riam Virginem a Gibilmanna appellatam totius, cui praeesset, dioecesis, 
eandemque, ab origine omnis noxae immunem, urbis Cephaludii dicere- 
mus Caelestem Patronam. Hisce precibus pro Nostro Marianae religio- 
nis provehendae studio libenti animo concedentes, Nos, ex Sacrae Ri- 
tuum Congregationis consulto, certa scientia ac matura deliberatione 
Nostra deque Apostolicae potestatis plenitudine, harum Litterarum vi 
perpetuumque in modum Beatam Mariam Virginem, nomine Mariae 

Sanctissimae de Gibilmanna veneratam, totius dioecesis Cephaludensis, 
eandemque, mysterio Immaculatae Conceptionis insignem, urbis Cepha- 
ludii primariam apud Deum Caelestem Patronam eligimus ac declara- 
mus, omnibus adiectis honoribus ac privilegiis liturgicis, quae princi- 
palibus dioecesium vel locorum Patronis rite competunt. Contrariis qui- 
busvis nihil obstantibus. Haec edicimus, statuimus, decernentes praesen- 
tes Litteras firmas, validas atque efficaces iugiter exstare ac permanere ; 
suosque plenos atque integros effectus sortiri et obtinere ; illisque, ad quos 
spectant seu spectare poterunt, nunc et in posterum plenissime suffra- 
gari; sicque rite iudicandum esse ac definiendum; irritumque ex nunc 
et inane fieri, si quidquam secus, super his a quovis, auctoritate qualibet, 
scienter sive ignoranter attentarj contigerit. 

Datum Romae, apud Sanctum Petrum, sub anulo Piscatoris, die 111 
mensis Decembris, anno MpccccLitiI, Pontificatus Nostri sexto decimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 


IV 


BEATA MARIA V., NOMINH © AUXILIUM CHRISTIANORUM )) INVOCATA, PRIMARIA 
PATRONA, ET S. PATRICIUS, PONT. ET CONF., SECUNDARIUS PATRONUS, DIOE- 
CESIS BUMBURIENSIS DECLARANTUR. 


PIUS PP. XII 


Ad perpetuam rei memoriam. — Amica lucet stella hominibus, in 
huiusce saeculi mari fluctibus exasperato, quam si respiciant, a recto 
non aberrant itinere, quam si sequantur, ad portum salutis feliciter per- 
veniunt. Hance enim dicimus Beatam Mariam Virginem, quam Deus 
clementissimus dedit opiferam Matrem iis, qui in huius vitae pere- 
grinatione essent constituti. Non perperam igitur Venerabilis Frater 
Lancillottus Goody, Episcopus dioecesis Bumburiensis, anno praeterito 
per Nos conditae, petiit ut hanc eiusdem Deiparae, quae ut « Auxilium 
Christianorum » solet invocari, tutelae committeremus, et ut alterum 
eidem tribueremus Patronum, Sanctum Patricium, qui ex Anglis oriun- 

dus, Hiberniae gentem ad veram Christi religionem traduxit. Quibus 
supplicationibus libenti animo concedentes, Nos ex Sacrae Rituum Con- 
gregationis consulto, certa scientia ac matura deliberatione Nostra de- 
que Apostolicae potestatis plenitudine, harum Litterarum vi perpetuum- 
que in modum Beatam Mariam Virginem, nomine « Auxilium Christia- 
norum )) invocatam, primariam dioecesis Bumburiensis Patronam, et 
Sanctum Patricium, Pontificem et Confessorem, secundarium eiusdem 
Patronum constituimus ac declaramus, omnibus adiectis honoribus ac 
privilegiis liturgicis, quae huiusmodi Patronis dioecesium rite compe- 
tunt. Contrariis quibusvis nihil obstantibus. Haec edicimus, statuimus, 
decernentes praesentes Litteras firmas, validas atque efficaces semper 
exstare ac permanere; suosque plenos atque integros effectus sortiri et 
obtinere ; illisque, ad quos spectant seu spectare poterunt, nunc et in po- 
sterum plenissime suffragari; sicque rite iudicandum esse ac definien- 
dum ; irritumque ex nunc et inane fieri, si quidquam secus, super his, a 
quovis, auctoritate qualibet, scienter sive ignoranter attentari contigerit. 
Datum Romae, apud Sanctum Petrum, sub anulo Piscatoris, die v 
mensis Martii, anno MDCCCCLV, Pontificatus Nostri septimo decimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 


CONSTITUTIONES APPROBANTUR CONGREGATIONIS SORORUM SERVULARUM BRBATIS- 
SIMAE VIRGINIS MARIAE TMMACULATAE. 


PIUS PP. XII 


Ad perpetuam rei memoriam. — Sacra in claustra ab antiquissimis 
temporibus secedere consueverant, divinae cuidam impulsioni obsecuti, 
viri ac feminae, ubi saeculi contagia fugerent, vitae melioris insisterent 
viam atque Deo hominumque societati, ad Evangelii rationem, deservi- 
rent. Quodsi Ecclesiae Latinae huiusmodi instituto eximium additur 
decus, non minorem laudem eodem sibi peperit Ecclesia Orientalis, quae 
Antonium genuit, Paulum, Basilium aliosque insignes huiusce vitae 
generis auctores sectatoresque. Divino igitur afflante Numine, die festo 

Beatae Mariae Virginis sideribus receptae, anno MDCCCLXXXXII, in pro- 
vincia Haliciensi condita est sacrarum virginum Sodalitas, quam prop- 
ter religionem Augustae Deiparae, primae labis exsortis, appellaverunt 
Congregationem Sororum Servularum Beatissimae Virginis Mariae Im- 
maculatae. Ad quam constituendam uterque Clerus potissimum vero Ie- 
remias Lomnickyj, Ordinis Basiliani alumnus, et Cyrillus Seleckyi, oppi- 
di curio, quod Zuzel vulgo audit, opus atque studium egregium contule- 
runt. Sollemni ergo die, quem diximus, novem piae mulieres, praeeunte 
Michaéla Hordaszevska, religiosam vestem rite sumpserunt, scilicet Ec- 
clesia ornata est novello germine florum. Dei Optimi Maximi Eiusque pu- 
rissimae Matris beneficio, sacer hic coetus miris auctus est incrementis, 
quandoquidem permultae puellae, a vanis fluxisque saeculi rebus aversae, 
eidem sese aggregabant atque plura coenobia, virtutis caritatisque domi- 
cilia, Christifidelibus stipem largientibus, sunt constituta. Neque prae- 
termittendum huiusmodi vim ac vigorem praesertim, tamquam e capite, 
manasse a noviciarum domo Christinopolitana, ubi puellae Deo dicandae 
Basilianis Sodalibus utebantur magistris ad ineundam altioris sanctio- 
risque vitae rationem. Temporis autem successu haec Servularum Beatis- 
simae Virginis Mariae Immaculatae consociatio non solum in Slavicas 
gentes, plagas meridianas incolentes, sed etiam in longinquas Americae 
regiones est propagata, ubi populares patria extorres ac Byzantini ritus 
sectatores, habitarent. Nec modici ex eiusdem ministerio et opere per- 
cepti sunt fructus: parvuli christianae fidei praeceptis eruditi, puellae 
ad virtutem et humanitatem informatae, senio graves quovis levamento 
refecti, liturgiae decor servatus et auctus, aliaque patrata plurima, 
quae Christifidelium saluti et utilitati conducerent. Pulcherrima vero 
hae Deiparae famulae tulerunt tropaea, cum earum nonnullae, in patria 
per vulnera fuso sanguine Divinum Sponsum testatae, purpurea corona 
sint insignitae. Quae Sodalitas ut recte constitueretur, anno MDCCCCVII 
leges promulgatae sunt, eius aptae institutis; neque, ut in dies magis 
firmaretur, Sedis Apostolicae defuit peculiaris cura et opera adiutrix. 
Eius auctoritate Capitulum Generale coactum est, quod novas propo- 
neret Constitutiones ad aetatem nostram accommodatas. Quas diligenter 
cognitas Sacrum Consilium Ecclesiae Orientali praepositum in septem 
annos, experimenti causa, approbavit. Nunc vero, exanclati a sacris 
hisce virginibus labores, atque egregia opera confecta suadent, ut leges 
huiusmodi e Nostra auctoritate certae habeantur atque ratae. Fore 
autem confidimus ut hac propensae voluntatis Nostrae significatione re- 
ligiosae hae mulieres impensius usque vitae sanctimoniam assectentur, 

pii laboris praeclariora usque edant specimina, et, quae premantur 
angustiis, releventur et ad virtutem et constantiam confirmentur. Pre- 
cibus igitur de hisce legibus modo certo probandis benigne concedentes, 
Nos, e Sacrae Congregationis Ecclesiae Orientali praepositae consulto, 
omnibus perpensis, certa scientia ac matura deliberatione Nostra deque 
Apostolicae potestatis plenitudine, harum Litterarum vi perpetuumque 
in modum Constitutiones Congregationis Sororum Servularum Beatis- 
simae Virginis Mariae Immaculatae, ab eodem Sacro Consilio iterum 
recognitas et ad Litteras Apostolicas motu proprio expeditas, quarum 
prima verba sunt : «Postquam Apostolicis Litteris» accommodatas, appro- 
bamus et confirmamus iisque Apostolicae sanctionis robur adicimus, 
dummodo conveniant cum exemplo, quod in Tabulario Sacrae Congre- 
gationis memoratae asservatur et cuius hoc est initium: « Finis gene- 
ralis Congregationis est quaerere gloriam Dei », exitus vero: « Perfec- 
tius Deo servire valeant ». Hisce simul Litteris Nostraque auctoritate 
abrogamus et abrogata esse declaramus ea omnia, quae hisce Constitu. 
tionibus, per Nos approbatis, non continentur. Contrariis quibusvis non 
obstantibus. Haec edicimus, statuimus, decernentes praesentes Litteras 
firmas, validas, atque efficaces iugiter exstare ac permanere; suosque 
plenos atque integros effectus sortiri et obtinere ; illisque ad quos spectant 
seu spectare poterunt, nunc et in posterum plenissime suffragari; sicque 
rite iudicandum esse ac definiendum ; irritumque ex nunc et inane fieri, 
si quidquam secus, super his, a quovis, auctoritate qualibet, scienter 
sive ignoranter attentari contigerit. 

Datum Romae, apud Sanctum Petrum, sub anulo Piscatoris, die 
XVIII mensis Ianuarii, anno MDCCCCLYI, Pontificatus Nostri septimo de- 
cimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 

RESTITUTUM SUMMORUM PONTIFICUM CURA RECOGNITUM 


EDITIO SEXTA POST TYPICAM 


CUM OMNIBUS INNOVATIONIBUS LITURGICIS MAIORIS HEBDOMADAE 
PROPRIO LOCO POSITIS 


Typi clarissimi rubri et nigti. Charta manufacta, eburneata, pp. LXXIV-782 [272.] 
In festis principalioribus imagines et prime litterze nove, tribus conspicue coloribus; 
item tabula, octo coloribus expressa. Religationis genus vatium, solidum, venustum. 


Apparatus signaculorum pro singulis exemplaribus. 


Editio in-4° Editio in-8° 
(cm. 20,5><28) (cm. 18,5><25) 
Lib. 9.800 ($ 16,50) Lib. 6.000 ($ 10,—) 
A) Linteo contectum, cum sectione foliorum rubra . — _ » 7.300 ($ 12,—) 
B) Partim linteo, partim corio contectum, cum se- 

foliorum rubra-aurata, et ornamentis aureis co- 

SOLEMNITER VEL PRIVATE CELEBRANTIUM 


CUI ACCEDUNT FORMULAE VARIAE E PONTIFICALI ROMANO 

Typi clarissimi rubri et nigri, Charta manufacta, eburneata 
Tabula octo coloribus conspicua. Religationis genus vatium, solidum, venustum 


Apparatus signaculorum pro singulis exemplaribus 


Sicut in editione sexta post typicam Missalis Romani, in Missae i et gratiarum actione 
psalmi relati sunt iuxta novam interpretationem, itemque textus orationis ante Missam « Summe Sacer- 
dos» ad normam criticae editionis redactus est, necnon aliae variationes ibidem allatae. 

1) Partim linteo, partim corio contectum, cum sectione foliorum aurea L. 10.000 ($ 17) 

Singula volumina Lit. 4000 ($ 7) 


ORDO DIVINI OFFICII RECITANDI. 
SACRIQUE PERAGENDI IUXTA KALENDARIUM 
UNIVERSALIS ECCLESIAE PRO ANNO DOMINI 1957 

ENCYCLICA “AURIETIS AQUAS ” 
CIRCA IL CULTO E LA DEVOZIONE AL SACRATISSIMO CUORE DI GESU 
Editio anglica, gallica, germanica, hispanica, italica, lusitanica 
L. 300 ($ 0,50) 


MISSA IN FESTO S. IOSEPH OPIFICIS 
SPONSI B. MARIAE VIRG., CONFESSORIS 


Haec Missa forma editur omnibus Méissalibus apta 

SPONSI B. MARIAE VIRG., CONFESSORIS 

